title: Italian–Turkin sota

text: Sodassa nähtiin myös merkittäviä sotateknologian kehitysaskelia varsinkin sotilasilmailussa. 23. lokakuuta 1911 italialainen lentäjä lensi turkkilaisten linjojen yllä tiedustelulennolla, ja 1. marraskuuta 1911 Libyassa pommitettiin ensimmäistä kertaa maailmassa lentokoneesta turkkilaisia joukkoja italialaisen luutnantti Giulio Gavottin pudottaessa Taube-yksitasostaan neljä kahden kilon kranaattia 185 metrin korkeudesta. Kukaan ei kuitenkaan loukkaantunut tässä historiallissa tapahtumassa, ja vahingotkin jäivät vähäisiksi.


title: Keskustelu Vapahtajan kanssa

text: Keskustelu Vapahtajan kanssa on gnostilainen kirjoitus, joka tunnetaan Nag Hammadin kirjastosta. Kirjoituksesta tunnetaan vain yksi hyvin vaurioitunut koptinkielinen kappale. Säilyneistä osista on voitu päätellä, että kyseessä on dialogimuotoinen keskustelu Jeesuksen kanssa. Keskustelun keskellä on muutama laajempi keskeytys, jotka vaikuttavat olevan poissa paikaltaan ja jotka on vain pinnallisesti upotettu dialogiin.


title: Keskustelu Vapahtajan kanssa

text: Dialogi alkaa joukkolla esoteerista tietoa ja sen tavoittelua koskevia kysymyksiä. Tämän jälkeen kirjoitus siirtyy käsittelemään maailman alkuperää. Luomisen jälkeen siirrytään gnostilaiseen kysymys-vastaus-osioon siitä, kuinka pelastus saavutetaan "gnosiksen" avulla. Tämä kuitenkin keskeytyy luonnonhistoriallisella esityksellä neljästä klassisesta alkuaineesta, taivaan ja maan voimista, jne. Tämän jälkeen kirjoituksessa esitetään apokalyptinen näky, jossa Tuomaalle, Marialle ja Matteukselle näytetään helvetti maan reunan suojasta, ja enkeli julistaa, että materiaalinen maailma oli paha luomus, jota ei ollut tarkoitettu syntyväksi. Tämä viittaa gnostilaiseen käsitykseen pahasta luojajumalasta, demiurgista. Lopulta teksti palaa jälleen dialogiin.


title: Keskustelu Vapahtajan kanssa

text: Tekstin poikkeamat sivukertomuksiin sekä se, että Jeesuksesta käytetään välillä nimitystä "Herra" ja välillä nimitystä "Vapahtaja" viittaavat joidenkin tutkijoiden mukaan siihen, että kirjoitus on koottu neljästä tai viidestä erillisestä kirjoituksesta. Koska kirjoitus on kuitenkin niin vahingoittunut, on osoittautunut liian vaikeaksi tutkia, mitä nämä kirjoitukset voisivat olla. Dialogilla on kuitenkin joitakin yhtäläisyyksiä Tuomaan evankeliumin kanssa.


title: Keskustelu Vapahtajan kanssa

text: Vaikka teksti vaikuttaakin naisvihamielistä sanoessaan, että naisten tulisi "luopua siitä mitä nainen tekee" (s. 144), sen katsotaan yleisesti viittaavan enemmän luopumiseen seksuaalisuudesta ja siten lasten synnyttämisestä, mikä kuvaa gnostilaisten ruumisvihamielisyyttä.


title: Keskustelu Vapahtajan kanssa

text: ""Jos ihminen [ei] tunne [sitä, minkä] täydellisyys [saa aikaan], hän ei tiedä mitään. Valoa ei voi nähdä, ellei ole pimeässä. Jollei [ymmärrä], kuinka tuli sai alkunsa, palaa lopulta tulessa."" ("Keskustelu Vapahtajan kanssa" s. 34-35, suomennos Risto Uro, s. 363.)


title: Uinnin lyhyen radan Euroopan-mestaruuskilpailut 2006

text: Uinnin lyhyen radan Euroopan-mestaruuskilpailut järjestettiin vuonna 2006 kymmenennen kerran. Kilpailut pidettiin Helsingissä Mäkelänrinteen uintikeskuksessa 7.–10. joulukuuta. Kilpailujen järjestäjänä toimi Euroopan uimaliitto LEN.


text: Kilpailujen järjestelytoimikunnan puheenjohtajana toimi Jukka Vilske. Kilpailuissa tehtiin yhteensä kolme maailmanennätystä, viisi Euroopan ennätystä ja seitsemän kisaennätystä. Suomen menestynein uimari Jani Sievinen päätti kilpailu-uransa Helsingin Euroopan-mestaruuskilpailuihin.


text: Isäntämaa


title: Christoffelin symboli

text: Christoffelin symboli on erikoistapaus affiinista konnektiosta. Christofelin symboli on keskeinen tekijä kovariantissa derivoinnissa ja se sisältyy myös geodeettisen viivan yhtälöön, jonka ratkaisuna saadaan tutkittavassa avaruudessa lyhin reitti kahden pisteen välillä. Myös Riemannin kaarevuustensori määritellään Christoffelin symbolien avulla. Käytännön sovelluksissa niitä tulee vastaan erityisesti yleisessä suhteellisuusteoriassa. Symboli on nimetty saksalais-ranskalaisen matemaatikon Elwin Bruno Christoffelin (1829–1900) mukaan.


title: Christoffelin symboli

text: Olkoon formula_1-ulotteisen avaruuden formula_2-ulotteinen aliavaruus, siis "pinta", annettu parametrimuodossa


title: Christoffelin symboli

text: Lasketaan pintaa kuvaava uusi suure


title: Christoffelin symboli

text: Tässä esiintyvä formula_5 tarkoittaa tavallista kahden vektorin välistä pistetuloa. Skalaarifunktiota formula_6 kutsutaan Christoffelin symboliksi.


title: Christoffelin symboli

text: Käyttämällä Einsteinin summaussääntöä Christoffelin symboli voidaan lausua metrisen tensorin formula_7 avulla siten, että


title: Christoffelin symboli

text: Tästä muodosta symboleita ei kuitenkaan yleensä käytännössä kannata laskea. Huomaa, että vaikka Christoffelin symboli ensinäkemältä näyttääkin tensorilta, se määritelmänsä perusteella on vain tavallinen skalaarifunktio.


title: Mañğıstawin alue

text: Mañğıstawin eli Mangistaun alue (, ) on hallintoalue Kazakstanin lounaisosassa. Vuonna 1973 perustetun alueen pinta-ala on 165 700 neliökilometriä. Asukkaita on 596 700 henkeä (vuonna 2013).


title: Mañğıstawin alue

text: Mañğıstawin alue rajoittuu pohjoisessa Kazakstanin Atırawin ja koillisessa Aqtöben alueisiin, idässä Uzbekistanin Karakalpakiaan, etelässä Turkmenistaniin ja lännessä Kaspianmeren kautta Azerbaidžaniin. Idässä Ustjurtin laakion länsireunalla sijaitsee joukko matalia vuoria. Mañğışlaqin niemimaan eteläosassa on Mañğıstawin laakio ja pohjoisessa Qaratüleyn suolamaa. Ilmasto on mannermainen ja kuiva. Tammikuun keskilämpötila on etelässä nollasta –4 °C:een ja pohjoisessa –8—12 °C, heinäkuun keskilämpötila 26–28 °C (toisinaan jopa 45 °C). Vuotuinen sademäärä on 120–160 millimetriä.


title: Mañğıstawin alue

text: Hyötykaivannaisiin kuuluvat öljy, maakaasu, rautamalmi, ruskohiili, kalkkikivi, kuorisora ja merkeli. Alueella on suuret pohjavesivarat. Kasvillisuus koostuu etupäässä marunoista, suolaheinistä ja suolakkokasveista. Eläinkuntaan kuuluvat susi, kettu, jänis, gaselli, saiga, peltohiiri, linnut ja käärmeet.


title: Mañğıstawin alue

text: Alueeseen kuuluvat Aqtawin, Jañaözenin ja Fort-Şevçenkon kaupungit. Hallintopiirejä on viisi (suluissa piirin keskuspaikka):


title: Mañğıstawin alue

text: Kazakit muodostavat 86,5 % alueen väestöstä, venäläiset 8,55 % ja azerit 1,0 % (vuonna 2010).


title: Mañğıstawin alue

text: Beynewista on rautatieyhteys Aqtawin kautta Jañaözeniin. Aqtawissa, Fort-Şevçenkossa ja Qurıqissa on merisatamat.


title: Mañğıstawin alue

text: 1960-luvulle saakka seudulla harjoitettiin karjanhoitoa, pienimuotoista viljanviljelyä, kalastusta ja suolan tuotantoa. Vuonna 1965 alettiin hyödyntää Özenin öljy- ja kaasuesiintymiä. Jañaözenista on öljy- ja kaasujohdot Atırawiin. Alueella toimii ydinvoimala, koneenrakennus-, rakennustarvike- ja elintarviketeollisuutta.


title: Sharon Bezaly

text: Sharon Bezaly (s. 2. lokakuuta 1972 Tel Aviv, Israel) on israelilaissyntyinen huilutaiteilija. Hän oli levytuottaja Robert von Bahrin puoliso, ja hän sai Ruotsin kansalaisuuden vuonna 2006.


title: Sharon Bezaly

text: Bezaly aloitti huilunsoiton 11-vuotiaana. Hän piti ensikonserttinsa Israelin filharmonikkojen solistina 14-vuotiaana, kapellimestarina oli itse Zubin Mehta. Huilutaiteilija Jean-Pierre Rampalin kannustamana hän jatkoi opintojaan Pariisissa. Bezaly on sittemmin esiintynyt solistina muun muassa Tokion filharmonikkojen, Minnesotan sinfoniaorkesterin, Amsterdamin Concertgebouw-orkesterin, BBC Wales -sinfoniaorkesterin ja Camerata Academica Salzburg -orkesterin kanssa useissa maailman tunnetummissa konserttisaleissa, kuten Wienin Musikvereinissa ja Châtelet’ssa Pariisissa. Lisäksi hän on tehnyt uraa kamarimuusikkona ja esiintynyt muun muassa Gidon Kremerin kanssa.


title: Sharon Bezaly

text: Bezaly on saanut muun muassa arvovaltaisen saksalaisen Echo Klassikin Vuoden instrumentalisti -palkinnon, ja Cannes Classicalin Vuoden nuori taiteilija -palkinnon. Lisäksi hänen levynsä ovat saaneet useita kansainvälisiä äänitepalkintoja. Monet nykysäveltäjät, kuten Kalevi Aho, Sofija Gubaidulina, Christian Lindberg ja Christopher Rouse, ovat omistaneet teoksiaan hänelle. Bezaly on oppinut lähes virheettömän hengitystekniikan, jonka ansiosta hän pystyy soittamaan virtuoosisetkin juoksutukset tarkasti ja selvästi artikuloiden. Hänen soittoaan on ylistetty myös kauniista ja kontrolloidusta soinnista.


title: Anfield

text: Anfield on vuonna 1884 rakennettu jalkapallostadion Liverpoolissa, Englannissa. Sen tämänhetkinen käyttäjä on Liverpool FC, joka tuli stadionin vuokralaiseksi 1892 toisen liverpoolilaisseuran Everton FC:n riitaannuttua stadionin silloisen vuokraisännän John Houldingin kanssa. Everton siirtyi modernimmalle stadionille Goodison Parkille, joka sijaitsee Stanley Park -puiston pohjoispäässä, kun taas Anfield sijaitsee puiston toisessa päässä. Kentän mitat ovat 101 × 68 metriä.


title: Anfield

text: Perinteisesti uskollisimmat ja äänekkäimmät Liverpoolin kannattajat seuraavat otteluita Kop-päätykatsomosta. ”Spion Kop” on etenkin Britanniassa melko yleinen nimitys katsomonosille, jotka ovat rakenteeltaan jyrkkiä. Nimi perustuu siihen, että ne muistuttavat Ladysmithissä Etelä-Afrikassa sijaitsevasta kukkulasta, jonka laella käytiin toisen buurisodan aikana Spion Kopin taistelu. Anfieldin päätykatsomo lienee ensimmäinen, jolle kyseinen nimitys annettiin virallisesti (1928).


title: Toimihenkilö

text: Toimihenkilö on yleisnimitys yksityisessä liikkeessä tai yrityksen palveluksessa olevasta työntekijästä. Toimihenkilö on työntekijä, johon työnantaja soveltaa toimihenkilöiden työehtosopimusta. Toimihenkilöstä ja virkamiehistä käytettiin aikaisemmin nimitystä "henkisen työn tekijä". Toimihenkilön palkka maksetaan yleensä kuukausittain tai puolikuukausittain, erotuksena esimerkiksi tuntipalkkaisista työntekijöistä. Yrityksen työntekijöistä osa tai kaikki voivat olla toimihenkilöitä.


title: Toimihenkilö

text: Tilastokeskuksen mukaan Suomessa oli vuonna 2007 2,2 miljoonaa palkansaajaa, joista toimihenkilöitä 819 000 ja ylempiä toimihenkilöitä 594 000. Työntekijöitä oli 761 000.


title: Toimihenkilö

text: Toimihenkilön määrittely ei ole yksiselitteinen. Tutkija Kimmo Kevätsalon mukaan voidaan todeta ainakin, ettäHenkisen työn tekijöiden piirissä järjestäytyminen on ollut paljon hitaampaa kuin muilla ay-liikkeen sektoreilla. Teollistuminen synnytti 1800-luvulla lukuisan joukon uusia ammatteja. Samalla syntyi jako eri henkilöstöryhmiin. Konttori- ja työnjohtotehtävissä työskentelevät erottautuivat tehdassalien työläisistä työn luonteen ja sosiaalisen arvostuksen vuoksi. Tehdassalien ja konttorien välinen seinä muodosti henkisesti vaikeasti ylitettävän muurin kahden eri henkilöstöryhmän välille. Työnjohtajat vastasivat työntekijöiden ”hiostamisesta” työnantajan määräysten mukaan seurauksella, että yhtenäistä palkansaajien identiteettiä ei syntynyt. Työväenliikkeen nousu 1800-luvun lopulla jyrkensi henkilöstöryhmien välistä juopaa. Työn ja pääoman joutuessa vastakkain toimihenkilöiden katsottiin olevan työnantajien edustajia ja kuuluvan työnantajan puolelle. Myös toimihenkilöt itse ajattelivat näin.


title: Toimihenkilö

text: Työnjohtajat ja konttoristit joutuivat usein vaikeaan tilanteeseen kun työntekijät menivät lakkoon: he olivat työnantajan luottoväkeä ja sellaisena velvollisia katsomaan työnantajan etua. Työväen tyytymättömyys suuntautui helposti lähimpiin esimiehiin ja töitä jatkaviin toimihenkilöihin, ja lakon lopettamiseen saattoi kuulua ehtona esimerkiksi epäsuosittujen työjohtajien erottaminen.


title: Toimihenkilö

text: Suomen Teollisuusvirkailijain Liitto perustettiin 2. heinäkuuta 1917. Aloitteentekijänä oli vuonna 1907 perustettu Suomen Työnjohtajain Liitto. Sisällissota ja punaisten tappio muutti ratkaisevasti asemia työmarkkinoilla: Suomen Ammattijärjestö (SAJ) joutui lamaan. Suomen Työnantajain Keskusliitto (STK) teki periaatepäätöksen, että se ei tule tekemään työehtosopimusta ammattiyhdistysliikkeen kanssa. STK:n päätöksellä ei ollut suoraa vaikutusta toimihenkilöihin, koska työnantajat eivät aiemminkaan olleet tehneet kollektiivisopimuksia toimihenkilöjärjestöjen kanssa. Lisäksi toimihenkilöt olivat kansalaissodassa valtaosin valkoisten puolella, eikä heidän lojaalisuuttaan työnantajia kohtaa erityisesti epäilty.


title: Toimihenkilö

text: Insinööriliitto perustettiin vuonna 1919. Suomen Teollisuusvirkailijain Liitto hakeutui yhteistyöhön Suomen Virkamiesyhdistysten Liiton (myöhemmin Kunnallisvirkamiesliitto) kanssa ja perusti vuonna 1922 ensimmäisen toimihenkilöiden keskusjärjestön, Suomen Työn Yhtymän. Järjestö muutti nimensä Henkisen Työn Yhtymäksi (HTY) 1924. Henkisen Työn Keskusliitto (HTK) muodostettiin 1944 ja se vaihtoi nimensä Toimihenkilö- ja Virkamiesjärjestöjen Keskusliitoksi (TVK) vuonna 1956. Ajatuksena oli virkamiesten ja toimihenkilöiden taloudellisten etujen valvominen. Työnjohtajat vierastivat teoreettisen koulutuksen saaneita teollisuusteknikoita ja perustivat Suomen Työnjohtajaliiton vuonna 1945. Liitot perustivat yhdessä Suomen Teknisten Toimihenkilöjärjestöjen Keskusliiton (STTK) vuonna 1946.


title: Toimihenkilö

text: Suomen hallitus asetti 19. kesäkuuta 1945 palkat säännöstelyyn, joka rajoitti työmarkkinajärjestöjen neuvotteluvaraa. Tyytymättömyys palkkakehitykseen sai toimihenkilöt järjestäytymään ennennäkemättömällä innolla. Akateemisen tutkinnon suorittaneiden henkilöiden ammattijärjestöjen valtakunnallinen keskusjärjestö, Akava, perustettiin vuonna 1950. Työantajien periaatteellinen vastustus teollisuustoimihenkilöiden työehtosopimuksia (TES) kohtaan murtui vasta 1950-luvun lopulla, ei nk. Tammikuun kihlauksen jälkeen kuten esimerkiksi SAK:n liittojen työntekijöillä.Toimihenkilöiden ja virkamiesten ammattiyhdistystoiminta aktivoitui erityisesti 1980-luvulla. Niiden asema palkkaneuvotteluissa vahvistui ja maassa koettiin muun muassa opettajien ja pankkitoimihenkilöiden lakko.


title: Toimihenkilö

text:
Vaikka työsopimuslaki koskee kaikkia työntekijöitä, on polemiikkia synnyttänyt eri työntekijöihin ja eri toimihenkilöryhmiin sovellettavat eri työehtosopimukset (TES). Myös toimihenkilöiden määrittely on työsopimusjuridisesti osoittautunut haasteelliseksi: Työtuomioistuimessa on riitautettu useita toimihenkilöiden soveltamisalaan kuuluvia ay-liittojen välisiä kanteita. Yksityisellä sektorilla toimihenkilöiksi määritellyillä työntekijäryhmillä (toimihenkilöt ja ylemmät toimihenkilöt) on oikeus valita keskuudestaan omat luottamushenkilöt. Heihin sovelletaan eri työehtosopimusta (TES). Onko henkilö ylempi toimihenkilö vai toimihenkilö tulee lainsäädännöstä: Työsopimuslain 2 luvun 7 §:n ja työehtosopimuslain 4 §:n 2 momentin mukaisesti sovellettava työ-ehtosopimus määräytyy työtehtävien perusteella.
Työehtosopimuksen soveltamisala ratkeaa henkilön työtehtävien ja nimenomaan tämän pääasialliseen toimenkuvaan kuuluvien tosiasiallisten työtehtävien ja niiden vaativuuden perusteella.


title: Toimihenkilö

text: Riitaa korostaa eri ay-liittojen toimihenkilöitä koskevat työehtosopimusten sisällöt: toisilla toimihenkilöryhmillä on työehtosopimuksessa etuja, jotka toisilta toimihenkilöryhmiltä puuttuvat. Se, minkä ay-liiton soveltamisalan työehtosopimusta työnantaja noudattaa, sen ay-liiton jäseniksi järjestäytyvät kyseisen sopimuksen piiriin kuuluvat työntekijät. Riita on siis osin ay-järjestöpoliittinen. Ylempien toimihenkilöiden ja toimihenkilöiden ammattiliitot ovat sopineet tekemissään työehtosopimuksissa nk. "soveltamisalasta", joka määrittää kehen henkilöön sovelletaan toimihenkilön ja kehen ylemmän toimihenkilön sopimusta (nk. ylärajanveto). Raja ei ole yksiselitteinen, ja siitä on paitsi oikeuskäytännössä riidelty toimihenkilöiden ja työnantajien kesken, myös julkisuudessa eri toimihenkilö ay-liittojen kesken (esim. Akavan YTN ja STTK:n Toimihenkilöunioni).


title: Yrjö Kilpeläinen

text: Yrjö Kaarle Kilpeläinen (3. lokakuuta 1907 Leppävirta – 30. tammikuuta 1955 Helsinki) oli suomalainen kansanedustaja, toimittaja ja pakinoitsija. Kilpeläinen tunnetaan erityisesti radiotoimittajan työstään Yleisradion palveluksessa toisen maailmansodan aikana. Hänen käyttämistään nimimerkeistä tunnetuin on ""Jahvetti"".


title: Yrjö Kilpeläinen

text: Yrjö Kilpeläinen syntyi Pohjois-Savon maakunnassa, Leppävirran Saahkarlahden kylässä, josta perhe muutti Kangaslammille. Hän syntyi esikoisena pienviljelijä Otto Kilpeläisen ja hänen vaimonsa Maria Sofia Hynösen perheeseen. Kansakoulun käytyään Kilpeläinen siirtyi opiskelemaan Helsingin Koelyseoon, josta hän valmistui ylioppilaaksi vuonna 1927. Lyseossa Kilpeläisen luokkatovereina olivat myöhempi suurlähettiläs Toivo Heikkilä ja myöhempi ministeri ja Kansaneläkelaitoksen johtaja Aku Sumu.


title: Yrjö Kilpeläinen

text: Vuosina 1928–29 Kilpeläinen suoritti asepalveluksensa Viipurissa ja Santahaminassa, kotiutuen Reserviupseerikoulun käytyään tykistön vänrikkinä. Tämän jälkeen hän aloitti opinnot Helsingin yliopiston filosofisessa tiedekunnassa. Kilpeläinen oli opiskeluaikanaan Ylioppilaslehden toimitussihteeri ja pakinoi lehdessä nimimerkillä ""Onkimies"".


title: Yrjö Kilpeläinen

text: Hän liittyi myös Akateemiseen Karjala-seuraan, josta erosi vuonna 1932 Mäntsälän kapinan jakaessa seuran eri linjoihin. Samaan AKS:sta eronneeseen 53:n henkilön joukkoon kuului muiden muassa Urho Kekkonen. Samana vuonna Kilpeläinen valmistui filosofian kandidaatiksi. Vuonna 1933 Kilpeläinen avioitui Aili Kyllikki Patokosken kanssa. Valmistuttuaan yliopistosta Kilpeläinen valittiin Kuopion kansalaisopiston johtajaksi vuosiksi 1932–1935. Tämän jälkeen hänet valittiin rehtoriksi vasta perustettuun osuusliike Elannon henkilökunnan kouluun, jossa hän työskenteli vuoteen 1938 asti. Vuoden 1938 lokakuussa hänet nimitettiin Työväen Akatemian väliaikaiseksi johtajaksi. Tämä työ keskeytyi talvisodan sytyttyä 30. marraskuuta 1939.


title: Yrjö Kilpeläinen

text: Kilpeläinen laati ja toimitti 1930-luvun loppupuolella radiopakinoita nimimerkillä Jahvetti. Hän ennakoi suursodan syttymistä jo vuonna 1938 kommentoidessaan Münchenin sopimusta ja sen nojalla tapahtunutta Sudeettimaan liittämistä Saksaan todeten kyseisen tavan voivan muodostua kohtalokkaaksi sekä yleisten oikeusperiaatteiden että varsinkin pienten kansojen olemassaolon kannalta.


title: Yrjö Kilpeläinen

text: Välirauhan aikana Suomen Aseveljien Työjärjestö käynnisti toiminnan, jonka tarkoituksena oli ylläpitää ja kehittää muun muassa henkistä maanpuolustustyötä ja torjua järjestettyjä huhukampanjoita. Toiminta laajeni käsittämään kansalaisten mielialojen ja poliittisten tapahtumien vaikutuksien seuraamisen. Toimintaa varten perustettiin kirjeenvaihtopalvelu, joka jatkosodan alettua laajeni niin, että kirjeitä käsiteltiin myös radiolähetyksissä. Näiden radiolähetysten toimittajaksi valittiin Kilpeläinen. Kansalaisten lähettämien kirjeiden käsittelyn lisäksi Jahvetti kävi radioaalloilla propagandasotaa muun muassa Armas Äikiää ja Moskovan Tiltua vastaan. Ohjelma oli erittäin suosittu, ja siihen lähetettiin sotavuosien aikana noin 100 000 kirjettä. Näistä noin 30 000, joilla katsottiin olevan laajempaa mielenkiintoa, käsiteltiin radiolähetyksissä, ja muihin lähetettiin vastaus postitse. Kirjeiden aiheina olivat mitä moninaisimmat kansalaisten ongelmat sota- ja pula-ajan vaikeissa oloissa, ja vastausten laadinnassa käytettiin apuna eri alojen asiantuntijoita. Erityisen lähellä Jahvetin sydäntä olivat vähäväkisten pulmat ja erityisen ankarasti hän tuomitsi toisten ihmisten puutteesta ja hädästä hyötyneet keinottelijat. Loppuvuonna 1941 kirjeenvaihtopalvelu siirtyi suoraan Valtion tiedoituslaitoksen alaisuuteen. ""Jahvetin kirjelaatikko"" -nimistä ohjelmaa lähetettiin 23. elokuuta 1941–6. tammikuuta 1945. Toimittajan henkilöllisyys oli tiukasti varjeltu salaisuus ja se paljastui vasta sotien jälkeen.


title: Yrjö Kilpeläinen

text: Kilpeläinen oli liittynyt sosialidemokraattiseen puolueeseen vuonna 1937. Sotien jälkeen, vuonna 1945, hänet valittiin eduskuntaan Kuopion läntisestä vaalipiiristä. Kansanedustajan työn lisäksi hän toimi Suomen Sosialidemokraatti -lehden poliittisena toimittajana vuodesta 1947 alkaen. Tämän paikan hän peri nimimerkkiä "Muste-Maalari" käyttäneeltä Ano Airistolta, joka oli joutunut jättämään tehtävän sairauden vuoksi. Kilpeläisen asemasta oikeistososialidemokraattina sekä ajan poliittisesta ilmapiiristä johtuen hän hyökkäsi pakinoissaan erityisesti kansandemokraatteja vastaan. Kilpeläinen halveksi varsinkin niitä suomalaisia, jotka olivat sota-aikana asettuneet silloisen vihollisen puolelle, mutta myös niitä, jotka poliittisten suhdanteiden muuttuessa käänsivät takkinsa. Toisaalta hän arvosteli myös porvareita siitä, että nämä hänen mielestään piiloutuivat "vaaran vuosina" sosialidemokraattien selän taakse eivätkä astuneet etulinjaan torjumaan kommunismin vaaraa. SDP:n kansanedustajan Sylvi-Kyllikki Kilven loikattua kansandemokraatteihin vuonna 1946 Kilpeläinen kirjoitti sarkastisesti sekä SDP:n että SKDL:n eduskuntaryhmien henkisen tason kohonneen huomattavasti.


title: Yrjö Kilpeläinen

text: Kilpeläisen tekemän lakialoitteen pohjalta säädettiin vuonna 1948 ""Lex Jahvetti"", laki joka siirsi Yleisradion hallinnollisen toiminnan kulkulaitosten ja yleisten töiden ministeriöltä eduskunnalle. Matemaatikko Leo Sarion aisaparina hän oli ajamassa lakia Suomen Akatemiasta.


title: Yrjö Kilpeläinen

text: Kilpeläinen syrjäytettiin Työväen Akatemian rehtorin paikalta vuonna 1945 ja hänen tilalleen nimitettiin Arvi Hautamäki. Kilpeläisen elämäkerran kirjoittaja Simo Juntunen on arvellut, että vaihdoksen taustalla oli Työväen Akatemian johtokunnan puheenjohtajan, professori Väinö Voionmaan kauna Väinö Tanneria kohtaan, ja että tästä kaunasta olisivat saaneet osansa myös Tanneria lähellä olleet, joihin Kilpeläinen kuului. Ensimmäisen eduskuntakautensa ajan Kilpeläinen oli ilman vakituista tointa ja tällöin hän avusti kirjoituksillaan muiden muassa Suomen Kuvalehteä, Suomalaista Suomea ja Ilmari Turjan Kansan Kuvalehteä. Lisäksi hän kirjoitti tekstejä revyyteatteri Punaiselle Myllylle muun muassa Arijoutsin kanssa, kunnes poliittiset satiirit tyrehtyivät.


title: Yrjö Kilpeläinen

text: Niin kutsutun sotasyyllisyyslain tultua eduskunnan käsiteltäväksi elokuussa 1945 Kilpeläinen arvosteli voimakkaasti vireillä ollutta lakia sen oltua luonteeltaan taannehtiva ja siten länsimaisten oikeusperiaatteiden vastainen. Lain tultua hyväksytyksi Kilpeläinen avustajineen keräsi materiaalin syytteeseen joutuneen Väinö Tannerin puolustusta varten. Varsinaisen oikeudenkäynnin alettua marraskuussa 1945 hän johti syytettyjen puolustuksen toimistoa, jossa käännettiin syytettyjen ja heidän avustajiensa lausunnot ulkomaisille kielille. Kilpeläisen työparina oli kirjailija Yrjö Soini, joka seurasi itse istuntoja Säätytalossa ja laati niistä tuoreet selostukset. Soinin mukaan Kilpeläinen antautui tälle työlleen niin tiiviisti ja uhrautuvasti, että se mursi hänen terveytensä ja johti osaltaan hänen varhaiseen kuolemaansa. Kun vankilasta jo vapautunut presidentti Risto Ryti ja Kilpeläinen tapasivat eräässä juhlatilaisuudessa 1950-luvun alkupuolella, Ryti sanoi hieman leikillään kätellessään Kilpeläistä: ”Maisterinhan siellä vankilassa olisi pitänyt olla eikä meidän.”


title: Yrjö Kilpeläinen

text: Kilpeläinen ja Urho Kekkonen tunsivat toisensa jo Akateemisen Karjala-Seuran ajoilta. Kilpeläisen vakaa käsitys oli, että Kekkonen liittyi Maalaisliittoon vain laskelmoiden ja ilman aatteellisia syitä tavoitteenaan päästä poliittisella urallaan mahdollisimman pitkälle, aina tasavallan presidentiksi saakka. Kilpeläisen silmissä Kekkonen oli takinkääntäjä, joka oli vuonna 1940 vastustanut Moskovan rauhan solmimista ja myöhemmin ryhtynyt kannattamaan ystävyyspolitiikkaa Neuvostoliiton kanssa. Mitään vakavia yhteenottoja miesten välillä ei kuitenkaan sattunut. Usean eri henkilön muistaman mukaan Kilpeläinen ennusti pari vuotta ennen vuoden 1956 presidentinvaalia Suomen saavan Kekkosesta elinikäisen diktaattorin, mikäli tämä tulisi valituksi presidentiksi. Kekkosen nousua presidentin virkaan Kilpeläinen ei ollut enää näkemässä.


title: Yrjö Kilpeläinen

text: Kilpeläinen toimi presidentin valitsijamiehenä vuonna 1950 ja kansanedustajana vuoteen 1955.


title: Yrjö Kilpeläinen

text: Kilpeläinen kuoli vaikean sairauden murtamana vain 47 vuoden iässä.


title: Yrjö Kilpeläinen

text: Kilpeläisen pakinoitsijana käyttämiä nimimerkkejä:


title: Rauli Badding Somerjoki (albumi)

text: Rauli Badding Somerjoki (AMTCD 2047) on Rauli Somerjoen kokoelma-albumi vuodelta 1992.


title: Jahvetti

text: Jahvetti voi tarkoittaa:


title: Sognin ja Fjordanen lääni

text: Sognin ja Fjordanen lääni () on Norjan lääni maan länsiosassa Vestlandetin alueella Atlantin valtameren rannalla. Se rajautuu etelässä Hordalandin ja Buskerudin lääneihin, idässä Opplandin lääniin ja pohjoisessa Møren ja Romsdalin lääniin. Sen hallinnollinen keskus on Hermansverkin kylä Leikangerin kunnassa. Läänissä on 109 530 asukasta (vuonna 2016) ja sen pinta-ala on 18 619,21 neliökilometriä.


title: Sognin ja Fjordanen lääni

text: Sognin ja Fjordanen lääni on enimmäkseen harvaan asuttua vuoristoista aluetta. Läänissä sijaitsevassa Breheimenin vuoristossa on Norjan ja koko Manner-Euroopan suurin jäätikkö, Jostedalsbreen. Myös Norjan syvin järvi Hornindalsvatnet ja pisin vuono Sognevuono sijaitsevat läänissä. Lisäksi alueella sijaitsee useita tunnettuja vesiputouksia, joista Ramnefjellsfossen (aiemmalta nimeltään Utigardfossen) mielletään Norjan korkeimmaksi ja maailman kolmanneksi korkeimmaksi putoukseksi. Vettisfossen on myös yksi Norjan korkeimmista vesiputouksista käsittäen 275-metrisen pystysuoran pudotuksen. Molemmat putoukset sijaitsevat Jotunheimenin vuoristossa.


title: Sognin ja Fjordanen lääni

text: Unescon maailmanperintökohteena tunnettu vuono Nærøyfjord sijaitsee läänin eteläosassa. Lääni käsittää useita saaristoja, kuten esimerkiksi Bulandetin, Bremangerin saaret ja Florøn ympärillä olevat saaret. Norjan läntisin piste Holmebåen sijaitsee Solundin kunnassa. Holmebåenista on noin 300 kilometriä matkaa lännessä sijaitsevien Shetlandsaarten Unstin saarelle.


title: Sognin ja Fjordanen lääni

text: Maastonmuodot vaihtelevat melkoisesti. Ulompana merenrannikoilla vuoret ovat pääsääntöisesti matalampia, mutta kasvavat kohti sisämaata, jossa huiput ulottuvat paikoin yli 2 000 metrin korkeuteen merenpinnan tasosta. Jyrkistä korkeuseroista sekä korkeaa maastoa halkovista vuonoista johtuen alueen sademäärä on korkea. Lännestä saapuvat matalapaineet kohtaavat vuoristot muodostaen orografisia pilviä ja aiheuttaen vesi- ja lumisateita.


title: Sognin ja Fjordanen lääni

text:
Sognin ja Fjordanen lääniin kuuluu 26 kuntaa:
Sognin ja Fjordanen lääni jakautuu neljään alueeseen ("distrikt"), jotka vastaavat historiallisia voutikuntia ("fogderi") Indre Sogn, Ytre Sogn, Sunnfjord ja Nordfjord. Lääninnimen "Fjordane" tarkoittaa Sunnfjordia ja Nordfjordia; niiden alue on keskiajalla muodostanut "Firdan" läänin.


title: Sognin ja Fjordanen lääni

text: Lääni sai nykyisen vaakunan 23. syyskuuta 1983. Vaakuna esittää läänin maantieteellisiä piirteitä, sillä sen kolme vasemmalta oikealle päin kapenevaa sinistä aluetta kuvastavat alueen kolmea suurta vuonoa, jotka ulottuvat pitkälle sisämaahan. Nämä kolme vuonoa pohjoisimmasta eteläisimpään ovat Nordfjord, Sunnfjord ja Sognevuono. Vuonot ovat keskeisiä, sillä lähes kaikki läänin kylät ja keskustaajamat sijaitsevat näiden vuonojen rannoilla. Lisäksi läänin nimi perustuu vuonoihin.


title: Sognin ja Fjordanen lääni

text: Sognin ja Fjordanen lääni on ainoa lääni, jossa uusnorja eli nynorsk on virallinen kieli kaikissa kunnissa.


title: Sognin ja Fjordanen lääni

text: Läänissä on hiukan teollisuutta, esimerkiksi vesivoimaa ja siitä saatavaa sähköä hyödyntävää alumiiniteollisuutta, mutta maatalous on leimaa antava elinkeino.


title: Sognin ja Fjordanen lääni

text: Risteilyalukset kulkevat rannikolla kyyditen jylhiä vuoria ja vuonoja ihailevia turisteja.


title: Sognin ja Fjordanen lääni

text: Läänissä sijaitseva Urnesin sauvakirkko on Unescon maailmanperintökohde.


title: Tuomas Kilvoittelijan kirja

text: Tuomas Kilvoittelijan kirja tai Tuomaan kirja on Uuden testamentin apokryfisiin kirjoihin kuuluva kirjoitus, joka tunnetaan Nag Hammadin kirjastosta. Sitä ei tule sekoittaa Tuomaan evankeliumiin.


title: Tuomas Kilvoittelijan kirja

text: "Tuomas Kilvoittelijan kirjan" ainoa tunnettu koptinkielinen käsikirjoitus perustuu mitä todennäköisimmin kreikankieliseen alkutekstiin. Kirjoituksen muodostumisesta on useita teorioita. Koska kirjoituksesta vain noin kolme viidesosaa muodostaa dialogin ja loppuosa on Jeesuksen monologia, kirjoitus on alun perin saattanut muodostua kahdesta erillisestä kirjoituksesta. Koska kirjoituksella on kaksi nimeä, jotkut ovat arvelleet sen olleen alun perin kirje, "Kilvoittelijan kirje", jonka on kirjoittanut hellenistisen filosofian omaksunut juutalainen. Myöhemmin kirjoitukselle olisi annettu kristillinen asetelma ja se olisi muutettu dialogiksi.


title: Tuomas Kilvoittelijan kirja

text: Lisäksi koska kirjoittajaksi on nimetty "Mattaias", jotkut ovat arvelleet sen olevan kadonnut Mattiaan evankeliumi.


title: Tuomas Kilvoittelijan kirja

text: Kirjoituksen alku on hyvin samanlainen kuin Tuomaan evankeliumissa — kirjoitus esittää olevansa Jeesuksen salattua opetusta apostoli Tuomaalle. Näiden kirjoitusten välillä on myös muita yhteyksiä muun muassa pelastusta koskevissa käsityksissä.


title: Tuomas Kilvoittelijan kirja

text: Kirjoituksen sisältö on tyyliltään melko gnostilainen siinä, että se painottaa yksityistä, salattua tietoa. Kirjoituksesta kuitenkin puuttuvat kaikki viittaukset gnostilaiseen kosmologiaan, jotka ovat tyypilliä useille muille erityisesti setiläisen gnostilaisuuden kirjoituksille. Näin teksti on todennäköisemmin tulosta juutalaisen ja hellenistisen ajattelun yhteensulautumasta, joka on osoitettu kristilliselle yleisölle.


title: Tuomas Kilvoittelijan kirja

text: Jeesus puhuu Tuomaalle "kaksoisveljenään" ja "tosi ystävänään" ja kertoo hänelle kuolevaisuudesta ja erityisesti seksuaalisuudesta. Kirjoitus käsittelee muun muassa seksuaalisuuden pahuutta ja selibaatin hyötyjä. Jeesus selittää, kuinka selibaatti tarjoaa tien pelastukseen, ja kuinka seksuaalinen halu on tuli, joka juovuttaa mielet ja saa sielut suunniltaan. Viisas kuitenkin pakenee himoa ja totuuden etsijä voi löytää levon. Lopussa Jeesus kuvaa, minkä rangaistuksen selibaatin pilkkaajat saavat, ja lausuu kaksitoista valitusta himosta, joka polttaa Tuomasta.


title: Tuomas Kilvoittelijan kirja

text: ""Voi teitä, jotka panette toivonne lihaan, tuhoutuvaan vankilaan. Kuinka kauan olette unohduksen vallassa ja kuinka kauan luulette, että katoamattomatkin tuhoutuvat. Teidän toivonne perustuu tähän maailmaan, ja tämä elämä on teidän jumalanne. Te turmelette sielunne!"" (s. 143, suomennos Ismo Dunderberg, Antti Marjanen ja Risto Uro)


title: Tuomas Kilvoittelijan kirja

text: ""Voi teitä, jotka himoitsette naisväen läheisyyttä, saastaista yhteiselämää naisen kanssa!"" (s. 144)


title: Impious Havoc

text: Impious Havoc on suomalainen vanhan koulukunnan black metal -yhtye. Impious Havoc perustettiin Huittisissa vuonna 2001.


title: Muslimgauze

text:
Muslimgauze oli erittäin tuotteliaan brittiläisen elektronista musiikkia tuottavan Bryn Jonesin pseudonyymi.
Bryn Jones sanoi nimen perustuneen alueeseen, josta hän oli kiinnostunut, ja hänen alussa etsineensä arabiesineitä, joista sitten päätyi nimeen Muslimgauze: nimi tuli musliinikankaasta (eng. "muslin"), josta tehdään muun muassa eräänlaisia harsoja (eng. "gauze").


title: Muslimgauze

text:
Englannissa Manchesterissa syntynyt Bryn Jones ei ikinä vieraillut Palestiinassa, sillä uskoi miehitetyssä maassa vierailun olevan väärin.
Jones ei myöskään ollut arabi eikä muslimi, itse asiassa hän ei ollut lainkaan uskonnollinen, sillä "ei tarvinnut uskontoa", ja "uskonnot tuovat vain ongelmia".
Silti hän koki palestiinalaisten ahdingon ja asian omakseen ja kannatti vankkumattomasti Hamasia ja PLO:ta uskoen Palestiinan ansaitsevan itsenäisyyden ja vapauden siionisteilta (israelilaisilta), jotka sitä laittomasti miehittävät. Bryn Jonesin mukaan israelilaiset teoillaan kuten laittomilla uudisasutuksillaan provosoivat ja pakottivat palestiinalaiset turvautumaan väkivaltaan.


title: Muslimgauze

text: Vaikkakin Muslimgauze oli hyvin poliittisesti motivoitunut, se ei julkaissut yhtään kappaletta, joka sisältää laulua. Jones uskoi huonon laulun usein pilaavan musiikin, eikä hän halunnut saarnata, vaan saada kappaleidensa nimillä ihmiset itse etsimään tietoa "asioista, joista puolueelliset mediat eivät kerro", tai antaa heidän vain kuunnella musiikkia, jos he niin haluaisivat. Muslimgauze ei myöskään julkaissut yhtään videota, sillä Bryn Jonesin mielestä ne "haisevat mainostamiselta".


title: Muslimgauze

text: Muslimgauzen päävaikutteet olivat poliittiset, ja sen tavoitteet olivat: "ihmisoikeudet palestiinalaisille ja Israelin kurjan hallituksen loppu".


title: Muslimgauze

text: Bryn Jones aloitti tekemään musiikkia vuonna 1982, "E.g Oblique Graph" -nimellä protestoidakseen Israelin armeijan tunkeutumista Libanoniin ja sen miehittämistä, joiden seurauksena kuoli tuhansia siviilejä.


title: Muslimgauze

text: E.g Oblique Graphina hän julkaisi kolme kasettia, "Extended Play" (1982), "Piano Room" (1982), "Inhalt" (1983), ja 7-tuumaisen EP:n "Triptych" (1982).


title: Muslimgauze

text: Vuonna 1983 hän vaihtoi nimeksi Muslimgauze ja julkaisi 7" EP:n "Hammer & Sickle", "Opaques"-kasetin ja ensimmäisen pitkäsoittonsa, "Kabulin".


title: Muslimgauze

text: Vuonna 1990 hän teki sopimuksen australialaisen Extreme-levy-yhtiön kanssa.


title: Muslimgauze

text: Vuonna 1994 hän siirtyi Extremeltä hollantilaiselle Staalplaat-levy-yhtiölle, sekä sen yhdysvaltalaiselle sisaryhtiölle Soleilmoonille. Syynä oli, että Extreme ei julkaissut hänen levyjään niin nopeaa tahtia kuin hän olisi halunnut, eikä Jones ollut saanut maksua seitsemästä edellisestä julkaisustaan, ja hänellä alkoi olla pulaa rahasta.


title: Muslimgauze

text: Muslimgauze teki musiikkia erittäin tuotteliaasti: vuonna 1995 se julkaisi kuusi albumia, vuonna 1996 viisitoista, vuonna 1997 yhdeksän, vuonna 1998 kuusitoista, ja hänen kuolinvuonna 1999 julkaistiin 22 uutta ja vanhaa albumia ja EP:tä, ja yhä hänen kuolemansa jälkeen julkaistaan musiikkia uudelleenpainoksina ja uusina levyinä ennen julkaisemattomasta materiaalista, jota hän ahkerasti lähetteli levy-yhtiöilleen.


title: Muslimgauze

text: Bryn Jones vastusti vahvasti tietokoneiden ja samplerien käyttöä musiikinteossa. Hän nauhoitti itseään soittamassa erinäisiä Lähi-idän maista olevia soittimia ja samplasi itämaisten ihmisten ääniä, kuten puhetta tai uutislähetyksiä vanhoilta kaseteilta analogisella laitteistolla, joka ei ollut ikinä yhdysvaltalaista tai japanilaista tekoa. Hän ei "loopannut" musiikkiaan: se äänitettiin kaikki suoraan ja sitten editoitiin tai remiksattiin myöhemmin. Lopputulos olikin usein melko meluisaa musiikkia, jonka äänenvoimakkuus saattaa yht'äkkisesti vaihdella. Bryn Jones ei ollut juurikaan kiinnostunut siitä kuinka monta kuuntelijaa hänellä olisi, vaan enemmänkin kiinnosti kuinka omaperäistä hänen luomansa musiikki olisi.


title: Muslimgauze

text: Jonesin musiikki oli hyvin perkussiivista; arvostelu harvinaisesta Muslimgauze-live-esiintymisestä panee merkille, kuinka Jones soitti taustalla DAT-kasetilta karkeita, rytmisiä, hypnoottisen kierteisiä rumputekstuureja, joiden päälle hän lisäksi soitti itse livenä kahta tai kolmea eri rumpua erittäin taidokkaasti. Muslimgauze esiintyi uransa aikana vain muutaman kerran livenä, sillä sitä pyydettiin vain harvoin tekemään niin, eikä Jones erityisemmin pitänyt live-esiintymisestä.


title: Muslimgauze

text: Bryn Jones sanoi aina ettei hänellä ollut aikaa muiden musiikin kuunteluun, mutta vuoden 1992 Impulse Magazinen haastattelussa hän myönsi nauttivansa perinteisestä japanilaisesta, intialaisesta ja Lähi-idän musiikista. Hän on myös maininnut pitävänsä industrial-pioneerien Throbbing Gristlen, post-punk-yhtye Wiren ja krautrock-yhtyeiden Faustin ja Canin musiikista.


title: Muslimgauze

text: Keskiviikkona, 30. joulukuuta 1998 Bryn vietiin tuntemattoman sairauden takia sairaalaan Manchesterissa. Selvisi että hänellä oli harvinainen veren mykoosi-infektio. Häntä pidettiin vahvan lääkityksen alaisena, kunnes Bryn Jones kuoli torstaina 14. tammikuuta 1999 (22:50 UTC).


title: Muslimgauze

text: Muslimgauzen diskografia on valtaisa: hän julkaisi yli 90 albumia 32:lla eri levy-yhtiöllä, luoden lähes 2000:tta kappaletta, joista jokaista innoitti jokin poliittinen tapahtuma tai asia Lähi-itään tai muslimimaailmaan liittyen. Albumeista on tehty useita uusintapainoksia sillä vuoden 1994 jälkeen suurin osa hänen albumeistaan julkaistiin rajoitettuina (yleensä 200-1000:n) painoksina. Uusintapainoksista ja kokoelmalevyistä johtuen, Muslimgauze on julkaissut yli 180 levyä jonka määrä kasvaa jatkuvasti. Kaikista Muslimgauzen 185:stä julkaistusta albumista/EP:stä löytyy tarkempaa tietoa virallisilta sivuilta, tai Discogs.comista.


title: Craven Cottage

text: Craven Cottage on kokonaan katettu jalkapallostadion Lontoossa, Thamesin varrella. Sen käyttäjä on Fulham FC. Craven Cottage vihittiin käyttöön vuonna 1896 jolloin Fulham FC kohtasi Chelsean. Sitä kunnostettiin vuosina 2003-2004. Stadionilla on pelattu pääosin Valioliigan otteluita, mutta vuonna 2005 siellä pelattiin myös harjoitusmaaottelu Australian ja Uuden-Seelannin välillä. Stadionin kapasiteetti kunnostuksen jälkeen on 24 500.


title: Kun maailma elää

text: Kun maailma elää on kahden suomalaisen albumin nimi:


title: Lola Racing Cars

text: Lola Racing Cars on autonvalmistaja, joka on valmistanut ajokkeja vuosikymmeniä eri kilpailuluokkiin. Eric Broadley aloitti sen toiminnan jo 1950-luvulla. Lola-autoja on ollut mukana Formula 1 -sarjassa kausilla 1962, 1963, 1967, 1968, 1974, 1975, 1985-1991, 1993, 1997. Lola rakensi vuosien saatossa autoja useille F1-asiakastalleille (Embassy-Hill, Team Haas Lola/Beatrice, Larrousse-Calmels, Scuderia Italia).


title: Lola Racing Cars

text: Vuonna 1962 Broadleyn perustama Lola debytoi F1:ssä. Menestys ei kuitenkaan ollut toivottua eikä talli osallistunut sarjaan kausina 1964–1967. 1968 Lola osallistui vain Saksan osakilpailuun, josta ei saanut yhtäkään pistettä. Lopulta talli vetäytyi sarjasta omana tallinaan.


title: Lola Racing Cars

text: Vaikkei Lola omana tallinaan osallistunutkaan Formula ykkösiin moniin vuosiin, se valmisti autoja useille asiakastalleille, joiden menestys ei koskaan noussut kovin korkealle.


title: Lola Racing Cars

text: Kausina 1974–1975 Lola valmisti autojen rungot Embassy Hill-tallille. Kaudella 1975 Hill debytoi kuitenkin omalla rungolla, joka tosin totteli samoja viivauksia Lolan entisen rungon kanssa.


title: Lola Racing Cars

text: Kauden 1975 Monacon aika-ajosta jäätyään pois Hill ei ajanut enää itse, vaan ajatti toisia kuljettajia (Alan Jones ja Tony Brise). Edellinen sai pisteitä vuoden 1975 Saksan Grand Prix'ssa ollen viides; jälkimmäinen oli kuudes vuoden 1975 Ruotsin Grand Prix'ssa ja oli kuudes vuoden 1975 Italian Grand Prix'n aika-ajossa.


title: Lola Racing Cars

text: Sumuisena päivänä vuodessa 1975 Hillin henkilökunta palasi Ranskasta, jossa ne olivat kokeilleet ensi vuoden GH2:n mallia, kun heidän lentokone syöksyi maahan Lontoossa ja kaikki kyydissä olleet, mukaan lukien Hill ja Brise kuolivat.


title: Lola Racing Cars

text: Kausilla 1985–1986 Lola toimitti rungot Team Haas (USA) Ltd. -tallille. Alku näytti lupaavalle mutta ei tuottanut tuloksia, niinpä Haas vetäytyi ykkösistä.


title: Lola Racing Cars

text:
Kausina 1987–1991 Lolan autoja käytti Larrousse-talli. Kaudella 1987 Larrousse käytti Cosworthin moottoreita ja osallistui vapaasti hengittävien moottoreiden sarjaan. 1990 oli Larroussen paras vuosi, kun Suzuki ajoi autonsa palkintokorokkeelle ja talli oli kuudes valmistajien MM-sarjassa.
Tallin alamäki alkoi kun Lamborghini vaihtoi moottoritoimituksensa ranskalaiselle Ligier-tallille. Lopulta Larroussen taloudelliset vaikeudet saivat sen vetäytymään.


title: Lola Racing Cars

text: Italialainen talli oli käyttänyt vuoteen 1992 asti Dallaran valmistamia autoja, mutta yllättäen vaihtoikin Lolaan. Tulokset olivat katastrofaaliset ja loppukaudesta Scuderia Italia yhtyikin Minardin kanssa, ja Lola vetäytyi jälleen MM-sarjasta.


title: Lola Racing Cars

text:
Lolan paluu omana tallina kaudella 1997 meni täysin pieleen. Talli yritti Australian avauskilpailuun, mutta kärki meni yli 11 sekuntia kovempaa, eikä Lola selviytynyt mukaan kilpailuun. Tallin taru päättyi, kun pääsponsori Mastercard veti tukensa ennen toista kisaa. Lola vetäytyi sarjasta jo seuraavassa osakilpailussa Brasiliassa, eikä autoja näin nähty kilpailuissa lainkaan.
Ainoassa kilpailuyrityksessään Lola käytti Fordin moottoreita.


title: Lola Racing Cars

text: Parhaat sijoitukset Lolan nimeä kantaneella autolla: John Surtees ajoi toiseksi kaudella 1962 Ison-Britannian ja Saksan osakilpailuissa. Lolan tekemällä, mutta Hondan nimissä olleella autolla voitettiin Italian GP 1967.


title: Keratiini

text: Keratiinit eli sarveisaineet ovat ryhmä kuitumaisia, säikeisiä ja veteen liukenemattomia proteiineja. Ihmisellä keratiinia on erityisesti hiuksissa ja kynsissä. Keratiinien rakenteelle ovat tyypillisiä rikkipitoiset kysteiini-aminohapot.


title: Keratiini

text: α-keratiineja on esimerkiksi eläinten ja ihmisten karvoissa, kynsissä, sarvissa, kavioissa ja sorkissa. Kovempia β-keratiineja on matelijoiden suomuissa, kynsissä ja kilvissä ja lintujen sulissa, nokissa ja kynsissä. Ihon epidermiksen soluissa on keratiinia sisältävä tukirakenne, joka tekee ihosta vedenpitävän ja antaa sille yhdessä kollageenin ja elastiinin kanssa kestävyyttä ja joustavuutta.


title: Hydraulinen muovaus

text: Hydraulinen muovaus eli hydromuovaus on levyn, suljetun kappaleen tai putken muovausta staattisella nestepaineella. Nesteenä voi olla veden emulsio tai öljy. Nestepaine on yleensä luokkaa 3000-5000 baaria. Hydromuovauksessa voimat kehittyvät niin suuriksi, että muotteja sulkemaan tarvitaan puristin, jonka puristusvoima voi olla tuhansia tonneja, autoteollisuuden sovelluksissa joskus jopa 10000 tonnin luokkaa. Hydromuovaus antaa vapauksia muovattavan kappaleen muotoilulle, voidaan säästää työkalukustannuksissa ja välttää hitsausliitoksia. Tyypillisiä hydromuovattuja tuotteita ovat monimutkaiset putkikappaleet, esimerkkinä auton pakosarjan putkisto.


title: Hydraulinen muovaus

text: Hydromuovaus on suuren laitekokonsa ja suuren investointikustannuksensa vuoksi jäänyt vielä massiivisen sarjatuotannon, kuten autoteollisuus, työkaluksi. Sarjatuotannossa hydromuovaus on automaattisen linjan yksi osa.


title: Hydraulinen muovaus

text: Muovaus tapahtuu hydraulipuristimen (tai prässin) avulla, jonka toiminta perustuu Pascalin lakiin. Prässissä kohdistetaan kapean nestesylinterin pieneen poikkipinta-alaan tietty voima esim. painamalla sitä alaspäin. Saman suuruinen voima kohdistuu puristimessa olevaan suuremman poikkipinta-alan sylinteriin, jolloin suurempi sylinteri työntyy ulospäin. Vaikka voima on sama molemmissa sylintereissä, on kokonaisvoima moninkertainen suuremman poikkipinta-alan sylinterissä juurikin sen suuremman poikkipinta-alan vuoksi. Suuremman poikkipinta-alan sylinteri kuitenkin liikkuu vähemmän suhteessa pienempään sylinteriin, sillä suuren sylinterin liikuttamiseksi täytyy pienemmän sylinterin syrjäyttää enemmän nestettä. Siksi pienemmän sylinterin täytyy suhteessa liikkua enemmän ja siten molempien sylinterien tekemä työ (joka on voiman ja matkan tulo) on yhtä suuri mukaisesti. Laitteen toiminnan voi kiteyttää lauseeseen "mikä voimassa voitetaan, se matkassa hävitään". Laitetta voidaan myös käyttää raskaiden esineiden, kuten autojen, nostamiseen


title: Attraktori

text: Attraktori on faasiavaruuden joukko, johon dynaaminen systeemi päätyy, kun aikaa kuluu tarpeeksi ja jonka läheisyydessä se myös pysyy, vaikka systeemiä häirittäisiin hieman. Geometrisesti attraktori voi olla piste, käyrä, muu monisto tai jopa fraktaali. Attraktori on keskeinen käsite kaaosteoriassa.


title: Attraktori

text: Kiintopiste on yksinkertaisin attraktori. Siinä attraktorina toimii jokin tietty faasiavaruuden piste. Esimerkiksi vapaasti roikkuvan heilurin pysähtyminen tasapainoasemaan vastaa päätymistä kiintopisteattraktoriin.


title: Attraktori

text: Kiintopisteen kaksiulotteinen vastine, jossa systeemi jää kiertämään faasiavaruudessa suljetulla käyrällä. Kiintorengas vastaa dynaamisen systeemin jaksollista rataa. Kiintopisteen muuttumista kiintorenkaaksi kutsutaan Hopfin bifurkaatioksi.


title: Attraktori

text: Outo attraktori on populaariesityksissä useimmin kuvattu attraktorityyppi. Ne ovat faasiavaruuden pistejoukkoja, joiden Hausdorffin dimensio ei ole kokonaisluku. Oudolla attraktorilla on siis fraktaalirakenne. Tunnetuimpia outoja attraktoreita ovat


title: Attraktori

text: Ne attraktoria ympäröivät avaruuden pisteet, joista liikkeelle lähtiessään systeemin aikakehitys johtaa attraktoriin kutsutaan kyseisen attraktorin attraktioaltaaksi (engl. "basin of attraction"). Attraktioaltailla on etenkin numeerisessa matematiikassa suuri merkitys, sillä monilla algoritmeilla laskennan eri alkuarvot voivat johtaa eri ratkaisun löytymiseen.


title: Attraktori

text: Attraktioaltaan kiintoisa erikoistapaus ovat Wadan altaat. Nämä ovat faasiavaruuden erillisiä, yhtenäisiä ja avoimia joukkoja, joilla on sellainen (hyvin epäintuitiivinen!) ominaisuus, että niillä on yhteinen reunaviiva. Tämä on mahdollista vain jos altaiden reunaviivalla faasiavaruus sotkeutuu fraktaaliksi, jonka jokaisessa pisteessä kaikki altaat koskettavat toisiaan. Esimerkki kolmen altaan muodostamasta systeemistä on oheisessa kuvassa Newtonin algoritmin attraktioaltaista kompleksitasossa.


title: Qostanayn alue

text: Qostanayn alue (, ) on hallinnollinen alue Kazakstanin pohjoisosassa. Alue rajoittuu pohjoisessa ja luoteessa Venäjään, idässä Pohjois-Kazakstanin ja Aqmolan alueisiin, etelässä Karagandan alueeseen ja lännessä Aqtöben alueeseen.


title: Qostanayn alue

text: Alueella on arviolta 883 658 asukasta (vuonna 2016) ja sen pinta-ala on 196 000 neliökilometriä. Hallinnollisesti alue jakautuu 16 piiriin.


title: Vierintämuovaus

text: Vierintämuovauksella muovataan tyypillisesti pyöreän putken pään osia käyttäen pyöriviä kartio- tai lieriövalsseja. Vierintämuovauskoneessa on pyörivä koneisto, jossa on muovauksen vastinosa ja työn tekevä valssi. Kehittyneimmissä koneissa voidaan valssia kallistaa. Putken päähän voidaan muovata kaulus, laajennus tai supistus. Muovaustapa muistuttaa joissakin tapauksissa painosorvausta.


title: Matti Pellonpää (tuomari)

text: Matti Paavo Pellonpää (s. 4. huhtikuuta 1950 Kankaanpää) on korkeimman hallinto-oikeuden hallintoneuvos. Pellonpää on toiminut aiemmin Helsingin yliopiston kansainvälisen oikeuden professorina ja Euroopan ihmisoikeustuomioistuimen tuomarina. Korkeimpaan hallinto-oikeuteen hänet nimitettiin vuonna 2005 mutta hän oli tehtävästä virkavapaalla vuoden 2006 loppuun asti.


title: Matti Pellonpää (tuomari)

text: Pellonpää on aiemmin toiminut lisäksi ylimääräisenä tuomarina KHO:ssa, lainsäädäntöneuvoksena oikeusministeriössä sekä Yhdysvaltojen ja Iranin välisen kansainvälisoikeudellisen välitystuomioistuimen (Iran-United States Claims Tribunal) lakimiehenä. Ennen Euroopan ihmisoikeustuomioistuimen organisaatiouudistusta Pellonpää toimi vuosina 1990–1999 tuomioistuimen yhteydessä toimineen Europan ihmisoikeustoimikunnan suomalaisjäsenenä.


title: Matti Pellonpää (tuomari)

text: Koulutukseltaan Pellonpää on oikeustieteen tohtori. Hänen väitöskirjansa "Expulsion in international law : a study in international aliens law and human rights with special reference to Finland " vuodelta 1984 käsitteli ulkomaalaisen karkottamista kansainvälisessä oikeudessa. Pellonpää on suorittanut myös Master of Laws (LL.M.) -tutkinnon Toronton yliopistossa vuonna 1979.


title: Oskar Rieding

text: Oskar (myös: "Oscar") Rieding (1840 – 1918) oli saksalainen viulisti ja säveltäjä. Hänet tunnetaan parhaiten aloittelijoille tarkoitetuista helpoista viulukonsertoistaan, joista tunnetuin on konsertto h-molli Op. 35.


title: Oskar Rieding

text: Rieding syntyi Pohjois-Saksassa ja opiskeli Berliinin musiikkiakatemiassa, myöhemmin myös Leipzigin konservatoriossa. 1860-luvun lopulla hän asettui Wieniin, josta Hans Richter kutsui hänet Budapestiin juuri perustetun kansallisoopperan kapellimestariksi. Rieding viihtyi Budapestissa yli 30 vuotta ja sävelsi joukon konserttoja ja salonkikappaleita viululle.


title: Lagotto romagnolo

text: Lagotto romagnolo on italialainen koirarotu. Rodun alkuperäinen käyttötarkoitus oli vedestä noutava lintukoira. Myöhemmin sitä on käytetty tryffelinetsintään.


title: Lagotto romagnolo

text: Lagotto on sopusuhtainen, vaatimattoman näköinen koira. Sillä on iloinen ilme, joka vastaa rodun luonnetta. Turkin laatu vaihtelee koirakohtaisesti. Sen turkki on kihara, villava ja tiheä. Turkista ei irtoa karvaa, mutta se huopaantuu herkästi, joten sitä pitää hoitaa avaamalla takut ja poistamalla kuollutta pohjavillaa. Lagoton turkkia ei tavata pitää aukikarstattuna, vaan pohjavillan poiston jälkeen turkki kastellaan ja annetaan kuivua itsekseen, jolloin karva vetäytyy taas kiharoille.


title: Lagotto romagnolo

text: Pää on melko suuri ja ylhäältä katsottuna puolisuunnikkaan mallinen. Kirsu on suuri ja kuono-osa leveä. Purenta on täydellinen leikkaava- tai tasapurenta. Korvat ovat kolmionmuotoiset ja taittuneet. Kaula on lihaksikas, runko tiivis ja vahva.


title: Lagotto romagnolo

text: Lagoton selän on oltava suora, eikä häntä saa koskaan olla kippuralla. Jalat ovat lihaksikkaat ja suorat, liikkeet tasaiset ja reippaat.


title: Lagotto romagnolo

text: Turkki voi olla väriltään esimerkiksi ruskea tai valkoinen merkein, pienipilkkuinen ruskeavalkoinen eli roan. Osalla lagotto romagnoloista on ruskea maski. Rodun säkäkorkeus uroksilla on 43–48 cm (ihannekorkeus 46 cm) ja nartuilla 41–46 cm (ihannekorkeus 43 cm, jonka sallittu poikkeama +/-1cm). Paino on uroksilla noin 13–16 kg ja nartuilla noin 11–14 kg. Rodun sanotaan joskus muistuttavan espanjanvesikoiraa.


title: Lagotto romagnolo

text: Lagotto on luonteeltaan iloinen, kekseliäs, hyväntahtoinen ja pehmeä koira, joka on hyvin kiintynyt omistajaansa. Se on erittäin hyvä seuralainen sekä erinomainen varoittaja. Lempeällä, mutta johdonmukaisella koulutuksella lagotosta saa koulutettua hyvin käyttäytyvän koiran. Siltikin rodulla on paljon luonnevaihteluita yksilöiden välillä, joita ei koulutuksella pysty poistamaan. Rodulla esiintyy myös jonkin verran arkuutta sekä heikkoa hermorakennetta. Riistaviettiä on jalostettu rodusta pois, jotta koira pystyisi keskittymään paremmin tryffeleiden etsintään. Joillakin yksilöillä riistaviettiä saattaa kuitenkin olla jäljellä.


title: Lagotto romagnolo

text: Alun perin lagotto romagnolo kehitettiin noutavaksi lintukoiraksi. Kun Romagnassa sijaitsevia suoalueita kuivattiin ei lagottoja enää tarvittu ja kanta kuihtui nopeasti, kunnes sen hyvää hajuaistia alettiin hyödyntää arvokkaiden tryffelisienien etsinnässä. Se vakiinnutti nopeasti paikkansa tryffelinetsinnässä.


title: Lagotto romagnolo

text: Suomen ensimmäiset lagotot tuotiin Italiasta vuonna 1996 ja ensimmäinen suomalainen pentue syntyi 16.8.1999. Rotu saavutti suosiota nopeasti, ja jo vuonna 2005 lagottoja rekisteröitiin lähes 200.


title: Lagotto romagnolo

text: Rodun kanta on pieni, ja lisää jalostusmateriaalia tarvittaisiinkin sen ulkopuolelta. Kotimaassaan Italiassa lagottoja käytetään edelleen pääasiassa tryffelisienten etsinnässä. Suomessa lagotot ovat pääasiassa seura- ja harrastuskoiria, joita kilpailee näyttelyiden ohessa mm. agilityssä, tokossa ja rally-tokossa. Erinomaisen hajuaistinsa ansiosta monia lagottoja käytetään Suomessakin sienten, kuten kantarellien, suppilovahveroiden ja korvasienien etsintään. Suomesta on löydetty myös tryffeleitä lagottojen avulla. Rodulla on palveluskoirakoeoikeudet, ja muutamat harrastavat aktiivisesti palveluskoiralajeja.


title: Lagotto romagnolo

text:
Lonkkadysplasiatilanne Suomessa on parantunut huomattavasti rodun mentyä PEVISAan 1. heinäkuuta 2008 alkaen. Tämän jälkeen koiria on alettu kuvata huomattavasti enemmän. Jalostukseen käytettävien yksilöiden raja-arvo on D. E-lonkkaisten tai kuvaamattomien yksilöiden jälkeläisiä ei rekisteröidä.
Suomen Spanieliliiton lagottojen jalostuksen toimintaohjeen mukaan C-lonkkaisen koiran jalostuskäytön edellytyksenä on, että toisella osapuolella on A- tai B-lonkat. D-lonkkaisen koiran jalostuskäyttö ei saa jalostustoimikunnan hyväksyntää.
Koiraa, jolla on nivelrikko, ei suositella käytettäväksi jalostukseen eikä se saa jalostustoimikunnan hyväksyntää.


title: Lagotto romagnolo

text: Silmäsairauksia on todettu yksittäisiä tapauksia mutta ne eivät ole rodulla ongelma. Kivesvikaa, allergioita ja luonneongelmia on esiintynyt jonkin verran.


title: Greg Christian

text: Greg Christian (s. 29. huhtikuuta 1966) on yhdysvaltalainen basisti, joka tunnetaan parhaiten Testament-nimisen thrash metal -yhtyeen basistina. Christian oli perustamassa Testamentia, jolloin yhtye kulki vielä nimellä The Legacy. Hän lähti yhtyeestä "Low"-albumin jälkeen, mutta palasi Reunion-kiertueelle ja soitti "Live in London" -livelevyllä, joka julkaistiin 2005. Testamentin ohella Christianilla on myös yhtye nimeltä HAVOCATE. Christian käyttää Ibanezin bassoja. Kesäkuussa 2017 Christianin ilmoitettiin liittyneen Trauma-yhtyeeseen.


title: Volkswagen Caddy

text: Volkswagen Caddy on Volkswagenin vuodesta 1979 lähtien valmistama pieni hyötyajoneuvomalli. Sen ensimmäinen sukupolvi oli korimalliltaan lava-auto, myöhemmät ovat pieniä paketti- ja tila-autoja. Vuosina 1996–2000 Caddy-pakettiauton rinnalla myytiin lisäksi avolavamallia, joka oli Škoda Pickupin Volkswageniksi nimetty versio. Automallin nimi on johdettu golfin mailapoikaa tarkoittavasta sanasta, koska se perustuu Volkswagenin Golf-malliin.


title: Volkswagen Caddy

text: Ensimmäisen sukupolven Caddy tuli ensimmäisenä markkinoille Pohjois-Amerikassa Volkswagen Rabbit Pickup -nimisenä, sillä Golfia, johon malli perustuu, myytiin siellä Rabbit-nimellä. Euroopassa malli esiteltiin vuonna 1982, ja sitä valmistettiin Sarajevossa. Bosnian sodan vuoksi valmistus lopetettiin vuonna 1992, mutta Etelä-Afrikassa autoa valmistettiin vuoteen 2007 saakka.


title: Volkswagen Caddy

text: Toisen sukupolven Caddy esiteltiin vuonna 1995. Se oli uudelleennimetty SEAT Inca, joka oli SEAT Ibizan pakettiautoversio. Tavarankuljetusmallin lisäksi saatavana oli myös tila-auto Kombi, jossa oli takana kolmen istuttava takaistuin.


title: Volkswagen Caddy

text: Bensiinimoottoriksi oli aluksi saatavana joko 1,4- (60 hv) tai 1,6-litrainen (75 hv). Dieselvaihtoehdot olivat 1,9-litraiset D (64 hv) ja SDI (64 hv), joista jälkimmäisessä oli suorasuihkutus. Vuonna 1996 tulivat lisäksi 1,7 SDI (57 hv) ja turboahdettu 1,9 TDI (90 hv).


title: Volkswagen Caddy

text: Syksyllä 2000 valikoimasta poistuivat 1,6-litrainen bensiinimoottori ja 1,7 SDI. 1,4-litrainen vaihtui uuteen 16-venttiiliseen versioon, jonka teho oli 75 hevosvoimaa.


title: Volkswagen Caddy

text: Pakettiauton rinnalla myytiin myös Caddy-avolavamallia, joka oli uudelleennimetty Škoda Pickup.


title: Volkswagen Caddy

text: Moottorivalikoimassa olivat 1,6-litrainen (75 hv) bensiinimoottori ja 1,9-litrainen (64 hv) dieselmoottori.


title: Volkswagen Caddy

text: Kolmannen sukupolven Caddy esiteltiin syksyllä 2003 Amsterdamissa, ja se perustuu samalle A5-pohjalevylle kuin muun muassa Golf V. Malli on saatavana normaalikokoisen lisäksi suurempana Maxi-versiona ja Life-tila-automallina.


title: Volkswagen Caddy

text: Vuoden 2007 Euro NCAP -kolaritestistä Caddy sai tulokseksi neljä tähteä viidestä.


title: Volkswagen Caddy

text: Bensiinimoottoreina olivat aluksi 1,4 16V (75 hv) ja 1,6 8V (102 hv). Dieselmoottorit olivat pumppusuutintyyppiset 1,9 TDI (105 hv) ja 2,0 SDI (69 hv). Syksyllä 2005 1,9-litraisesta tuli lisäksi 75-hevosvoimainen versio. Seuraavana keväänä 1,4-litraisen bensiinimoottorin teho nousi 80 hevosvoimaan. Uutena moottorina oli maakaasua polttoaineenaan käyttävä 2,0 EcoFuel (109 hv).


title: Volkswagen Caddy

text: Syksyllä 2007 dieselvalikoimaa laajensi 2,0 TDI (140 hv).


title: Volkswagen Caddy

text: Vuonna 2010 Caddy koki kasvojenkohotuksen, jossa sen keulan ilmettä uudistettiin uusien Volkswagen-mallien mukaiseksi. 1,4-litraisen bensiinimoottorin korvasi turboahdettu 1,2 TSI (85/105 hv). Kaikki vanhat dieselmoottorit korvattiin uusilla yhteispaineruiskutteisilla 1,6 TDI:llä (75/102 hv) ja 2,0 TDI:llä (84/110 hv).


title: Volkswagen Caddy

text: Keväällä 2011 esiteltiin 1,6-litraisen BiFuel-versio, joka voi käyttää bensiinin ohella nestekaasua polttoaineenaan. 2,0 TDI:stä tuli kesällä 2012 tarjolle lisäksi 140- ja 170-hevosvoimaiset versiot.


title: Volkswagen Caddy

text: Geneven autonäyttelyssä keväällä 2015 esiteltiin toisen kasvojenkohotuksensa kokenut Caddy. Uudistuksessa auton ulkoista ilmettä nykyaikaistettiin ja se sai täysin uuden sisustan, jonka materiaalit ovat aiempaa korkeatasoisempia. Uuden moottorivalikoiman muodostavat bensiinimoottorit 1,0 TSI (102 hv), 1,2 TSI (84 hv) ja 1,4 TSI (125 hv), maakaasumoottori 1,4 TGI (110 hv) sekä dieselmoottori 2,0 TDI (75/102/122/150 hv).


title: Volkswagen Caddy

text: Uudistettu Caddy sai vuoden 2015 Euro NCAP -kolaritestistä tulokseksi neljä tähteä viidestä.


title: Volkswagen Caddy

text: Syksyllä 2015 Frankfurtin autonäyttelyssä esiteltiin maastokelpoisempi Caddy Alltrack, jossa on muun muassa koria suojaavia muoviosia.


title: HIIT

text: HIIT voi tarkoittaa seuraavia:


title: Eric Peterson

text: Eric Peterson (s. 14. toukokuuta 1964) on yhdysvaltalainen kitaristi. Parhaiten Peterson tunnetaan Testament -nimisen thrash metal -yhtyeen perustajajäsenenä ja ainoana yhtyeessä koko ajan mukana olleena jäsenenä.


title: Eric Peterson

text: Peterson on myös perustanut Dragonlord -nimisen black metal -yhtyeen yhdessä Testamentin entisen basistin, Steve DiGiorgion kanssa. Dragonlordissa Peterson on kitaran ohella ottanut vastuulleen myös laulajan tehtävät. Dragonlord on levyttänyt tähän mennessä kaksi albumia.


title: Martti Räsänen

text: Martti Räsänen (21. marraskuuta 1931 Kuopio – 3. marraskuuta 2009 Kuopio) oli suomalainen jalkapallovalmentaja. Kuopiolainen Räsänen valmensi pääsarjatasolla Kuopion Palloseuraa, Kuopion Eloa ja Kopareita.


title: Martti Räsänen

text: Suomen mestaruuden ”Mörkö”-nimellä tunnettu Räsänen voitti KuPS:n päävalmentajana kahdesti, kausina 1974 ja 1976.


title: Martti Räsänen

text: Räsäsen jalkapalloura alkoi 1940-luvun loppupuolella Elon junioreissa ja jatkui seuran edustusjoukkueeseen vuonna 1950 sivutuen pelipaikalle. Vuonna 1964 hän siirtyi Elon valmentajaksi. Kuopiolaisseurojen lisäksi Räsänen valmensi muun muassa iisalmelaisen PK-37:n edustusjoukkuetta.


title: SABCA

text: Sociétés Anonyme Belge de Constructions Aéronautiques eli SABCA on belgialainen lentokonetehdas. Yhtiö kuuluu Dassault-konserniin. Muita omistajia hollantilainen Stork.


title: SABCA

text: Sen tuotteita ovat lentokoneiden, satelliittien ja kantorakettien osavalmistus ja Belgian ilmavoimien lentokoneiden raskas huolto.


title: SABCA

text: Yhtiön liikevaihto oli vuoden 2005 ensineljäneksellä 54 miljoonaa euroa, ja se tuotti näytettyä voittoa 2,3 miljoonaa euroa.


title: SABCA

text:
Yhtiöllä on kolme toimipaikkaa
S.A.B.C.A. perustettiin 16. joulukuuta 1920. Perustaja oli Georges Nélis. Tuotanto perustui Belgian ilmavoimien tilauksiin.


title: SABCA

text: Vuonna 1931 englantilainen Fairey-lentokonetehdas perusti tehtaan belgialaiseen Gosseliesin kaupunkiin pyrkien pääsemään kilpailemaan SABCAn kanssa "belgialaisena" yrityksenä.


title: SABCA

text: Yhtiön lisenssituotanto pääsi vauhtiin NATOn syntymän jälkeen. Lisenssillä tehtiin mm. F-84-hävittäjiä, Hawker Huntereita, F-104 Starfightereita ja viimeksi F-16-hävittäjiä.


title: Inhibiittori

text: Inhibiittoreiksi kutsutaan ainetta, joka hidastaa kemiallista reaktiota.


title: Inhibiittori

text: Biokemiassa inhibiittorit ovat aineita, jotka estävät entsyymin toiminnan joko kokonaan tai osittain. Ne voivat pysäyttää reaktion kulun kolmella eri tavalla.Irreversiibeli inhibiittori sitoutuu entsyymin tiukasti joko kovalenttisesti tai ei-kovalenttisesti hyvin pitkäksi aikaa.


title: Inhibiittori

text: Reversiibeli inhibiittori puolestaan sitoutuu entsyymin vain lyhyeksi aikaa. Reversiibeli inhibitio voidaan jakaa nonkompetitiiviseen inhibitioon tai kompetitiiviseen inhibitioon. Nonkompetitiivisessa inhibitiossa substraatin ja inhibiittorin sitoutumiskohdat eivät peitä toisiaan eli ne voivat olla sitoutuneena entsyymiin samanaikaisesti. Nonkompetitiivinen inhibitio siis vaikuttaa itse katalyysireaktioon, eikä sen vaikutusta voida pienentää substraatin konsentraatiota lisäämällä toisin kuin kompetitiivisessa inhibitiossa. Kompetitiivisessa inhibitiossa substraatti ja inhibiittori kilpailevat kiinnittymisestä entsyymin aktiiviseen kohtaan, eli kompetitiivinen inhibitio hidastaa katalyysireaktiota pienentämällä katalyysiin osallistuvien entsyymien määrää. Muun muassa katalyysireaktion lopputuote voi toimia kompetitiivisena inhibiittorina.


title: Itämerensuomalainen mytologia

text: Itämerensuomalaisten kansojen mytologioilla on monia yhteisiä piirteitä, jotka selittää itämerensuomalaisten läheinen kielellinen sukulaisuus, yhteinen alkuperä, maantieteellinen läheisyys ja yhteinen runomitta. Kalevalainen runomitta on itämerensuomalaisten kansojen oma runomitta, jota ei tunneta muilta kansoilta. Monet itämerensuomalaisille yhteiset myytit on runoiltu juuri kalevalamittaan. Kalevalamittaista eli niin sanottua kalevalaista runoutta tunnetaan tai on tunnettu kaikkien itämerensuomalaisten kansojen keskuudesta ilmeisesti lukuun ottamatta vepsäläisiä, joiden kieli sopii huonosti kalevalamittaan. Joidenkin mukaan runomitta on ollut olemassa jo itämerensuomalaisen kantakielen aikana ennen kuin itämerensuomalaiset kielet erkanivat toisistaan. Myös itämerensuomalaisten keskuudessa laajimmin tunnettuja myyttejä pidetään hyvin vanhoina. Nekin saattavat periytyä jo kantakielen hajoamista edeltävältä ajalta. Uudemmat myyttiaiheet ovat jääneet paikallisiksi, eivätkä ole levinneet kaikille itämerensuomalaisille kansoille. Paikallisiksi ovat jääneet myös historiallisen ajan aiheet, kuten virolaisessa mytologiassa taistelu saksalaisia vastaan ja suomalaisessa mytologiassa Elinan surmavirsi.


title: Itämerensuomalainen mytologia

text: Suomalaisen mytologian ja kansanperinteen lähimmät vastineet löytyvät karjalaisilta. Tutkijat luokittelevat kansanperinteen osalta Suomen ja Itä-Karjalan yhteiseksi suomalais-karjalaiseksi perinnealueeksi (runouden kannalta suomalais-karjalaiseksi runoalueeksi), jota toisinaan käsitellään yhtenä kokonaisuutena. Esimerkiksi "Suomen Kansan Vanhat Runot" -teos on pyrkinyt kokoamaan tämän runoalueen kansanrunot. Näiden ryhmien mytologia ja kansanperinne ovat erityisen läheisiä toisilleen, kun taas esimerkiksi virolaisten kansanperinne ja mytologia ovat hieman kaukaisempia.


title: Itämerensuomalainen mytologia

text: Myyttiset hahmot Kalevanpojat tunnetaan niin Virossa, Suomessa kuin Karjalassakin, usein muinaisina jättiläisinä.


title: Itämerensuomalainen mytologia

text: Vesilinnuilla on erityinen asema itämerensuomalaisten mytologiassa. Vesilintu on luonut maailman (katso: maailman synty), ja jotkut vesilinnut, kuten joutsen, olivat pyhiä. Viron entinen presidentti Lennart Meri onkin nimittänyt itämerensuomalaisia vesilinnun kansaksi.


title: Luiz Antônio

text: Luiz Antônio Moraes (s. 30. marraskuuta 1970 Getulina, São Paulo, Brasilia) on entinen brasilialainen jalkapalloilija, joka edusti urallaan useita suomalaisseuroja. Hän oli pelipaikaltaan hyökkääjä. Viimeksi Luiz Antônio on toiminut Ykkösessä pelanneen Oulun Palloseuran valmentajana kaudella 2013.


title: Luiz Antônio

text: Brasiliassa Luiz Antônion seuroja olivat muun muassa Novorizontino ja Bragantino. Keväällä 1992 hän muutti siirtyi pelaamaan porilaiseen Veikkausliiga-seuraan FC Jazziin yhdessä Piracaian ja Marcos Tulion kanssa. Pelaajasiirtojen taustahahmona oli toiminut Brasiliassa asunut valokuvaaja Juha Tamminen. Heti ensimmäisellä kaudellaan hän voitti Veikkausliigan maalikuninkuuden. Seuraavalla kaudella FC Jazz voitti mestaruuden, mutta Luiz Antônion kausi jäi tyngäksi loukkaantumisen vuoksi. Vuonna 1996 FC Jazz juhli toista SM-kultaansa ja Luiz Antônio pääsi jälleen juhlimaan maalikuninkuutta. Kauden aikana syntyi 17 osumaa.


title: Luiz Antônio

text: Viiden Jazz-kauden jälkeen Luiz Antônio siirtyi saksalaiseen Mainz 05:iin. Siellä hän kärsi loukkaantumisista ja siirtyi Helsingin Jalkapalloklubiin kaudeksi 1998, iskien myös Mestarien liigassa kaksi maalia. Luiz Antônio ehti pelata HJK-kausien jälkeen vielä Veikkausliigaa Myllykosken Pallossa ja Ykköstä AC Oulussa, mutta jatkuva pelaamattomuus loukkaantumisten vuoksi päätti hänen pelaajauransa vuonna 2004. Veikkausliigassa Luiz Antônio pelasi yhteensä 196 ottelua, joissa teki 94 maalia.


title: Luiz Antônio

text: Peliuransa jälkeen Luiz Antônio kävi Brasiliassa läpi korkeimman valmennuskurssin. Kaudella 2006 hän valmensi Sepsi-78:ia Kakkosessa ja pelasi myös muutaman ottelun. Kaudella 2007 Luiz Antônio teki valmentajasopimuksen Ykkösessä pelaavan torniolaisen TP-47:n kanssa ja nähtiin pelaajapulan vuoksi jälleen muutamaan otteeseen kentällä. Kauden 2007 jälkeen Luiz Antônio siirtyi kotimaahansa lisäämään valmennustietouttaan. Kesällä 2009 hän palasi Suomeen Kakkosessa pelanneen oululaisen OPS:n peräsimeen. Seura nousi kauden päätteeksi Ykköseen. Kauden 2013 päätteeksi Antonion valmentama OPS tippui sarjaporrasta alemmas. Kun FC Jazz, jota Antonio edusti viiden kauden ajan, nousi Ykköseen kaudeksi 2014, Antonio ilmoitti kiinnostuksestaan valmentaa seuraa. Häntä ei kuitenkaan valittu Jazzin valmentajaksi.


title: Samettipääkerttu

text: Samettipääkerttu ("Curruca melanocephala") on kerttujen heimoon kuuluva varpuslintu.


title: Samettipääkerttu

text: Linnun pituus on 13–14 cm, paino 11–13 g ja siipien kärkiväli 15–18 cm. Juhlapukuisella koiraalla on musta pää, punainen silmä, valkoinen kurkku, harmaa yläpuoli ja vaaleampi alapuoli. Naaraalla on harmaa pää, valkoinen kurkku ja ruskea yleisväri. Pyrstön reunasulat ja kulmat ovat valkoiset. Ääni on kova naksaus tai ratisevaa naksuttelua. Laulu on karkeahkoa lavertelua.


title: Samettipääkerttu

text: Kaksi alalajia tunnetaan: läntinen "melanocephala" ja itäinen "momus". Kolmas, Koillis-Afrikassa esiintynyt alalaji, lienee kuollut sukupuuttoon.


title: Samettipääkerttu

text: Vanhojen lintujen täydellinen sulkasato tapahtuu kesällä. Jotkut nuoretkin linnut voivat sulkia täydellisesti kesällä.


title: Samettipääkerttu

text: Samettipääkerttu pesii Euroopan eteläisimmissä osissa ja Aasian puolella Välimeren itäpäässä. Se ei ole varsinainen muuttolintu, mutta jotkut yksilöt talvehtivat Afrikan puolella. Samettipääkerttuja harhailee säännöllisesti kauas pesimäseuduilta. Suomessa laji on tavattu kolmesti: 4.5.1986 Korppoon Utössä 1 naaras (J.Peltomäki); 13.5.1991 Kirkkonummen Rönnskärrillä 1 koiras (J.Peltomäki ym.); 9.6.1996 Lemlandin Lågskärillä 1 koiras (T.Lehtiniemi ym.).


title: Samettipääkerttu

text: Pääasiassa kuivat rannikkoseudut ja saaret. Pesii matalakasvuisten metsien pensaskerroksessa, pensaikoissa ja korkean ruohokasvillisuuden seassa.


title: Samettipääkerttu

text: Pesä sijaitsee matalalla ruohokasvillisuuden varassa tai pensaikossa alle kaksi metriä maanpinnasta. Munamäärä on 3–5, ja molemmat puolisot hautovat 12–15 päivää, naaras intensiivisemmin kuin koiras. Poikaset lähtevät pesästä 10–11 päivän ikäisinä ollessaan vielä lentokyvyttömiä.


title: Samettipääkerttu

text: Samettipääkerttu on enimmäkseen hyönteissyöjä, mutta syö joskus marjoja ja pehmeitä hedelmiä.


title: Richard O’Connor

text: Sir Richard Nugent O’Connor () oli englantilainen kenraali, joka komensi liittoutuneiden joukkoja Afrikan rintamalla toisen maailmansodan alkuvuosina. Hän johti operaatio Compassia, jossa hänen joukkonsa tuhosivat täydellisesti paljon suuremman italialaisen armeijan. Tämä voitto melkein ajoi akselivallat Afrikasta, joten Adolf Hitler lähetti Erwin Rommelin komentaman Saksan Afrikan armeijan Afrikkaan. O’Connor jäi myöhemmin vangiksi ja oli kaksi vuotta italialaisella sotavankileirillä, josta hän kuitenkin onnistui pakenemaan vuonna 1944.


title: Varissuon Tornikartio

text: Varissuon Tornikartio on tornitalo Turun Varissuolla. Vuonna 1987 rakennettu 51-metrinen ja 15-kerroksinen tornitalo oli Turun korkein asuinrakennus Airiston Tähden valmistumiseen saakka. Tornikartion julkisivuelementtien pinta on ruskeaa tiililaattaa. Varissuon Tornikartiossa on yksityisasuntojen lisäksi invalidien ja vanhusten tukiasuntoja sekä alakerrassa ravintoloita. Rakennuksen kattohuoneistossa sijaitsee alun perin liiketiloiksi suunniteltu huoneisto ja rakennuksen katolla on yleisen vaaramerkin soittamiseen tarkoitetut väestöhälyttimet, jotka koesoitetaan joka kuukauden ensimmäisenä arkimaanantaina kello 12. Talo sijaitsee aivan Varissuon liikekeskuksen kyljessä, joten sitä voidaan pitää ostoskeskuksen maamerkkinä – välittömästi ostoskeskuksen toisella puolella on myös ruskeasävyinen Varissuon kirkko. Tornikartion rakensi turkulainen rakennusliike Kivikartio Oy. Tornikartion suunnittelija on Arkkitehtitoimisto Laiho, Pulkkinen & Raunio.


title: Varissuon Tornikartio

text: Emporis Buildings - Varissuon Tornikartio


title: Pohjois-Kazakstanin alue

text: Pohjois-Kazakstanin alue (, ) on hallinnollinen alue Kazakstanin pohjoisosassa. Alue rajoittuu pohjoisessa Venäjään, idässä Pavlodarin alueeseen, etelässä Aqmolan alueeseen ja lännessä Qostanayn alueeseen.


title: Pohjois-Kazakstanin alue

text: Alueella on arviolta 569 507 asukasta (vuonna 2016) ja sen pinta-ala on 98 000 neliökilometriä. Išimjoki virtaa alueen läpi. Hallinnollisesti alue jakautuu 13 piiriin. Vuoden 1997 hallintouudistuksessa osa Kökşetawin alueesta liitettiin Pohjois-Kazakstanin alueeseen.


title: Pohjois-Kazakstanin alue

text: Vuonna 1999 väestöstä oli kazakkeja 23,3 prosenttia ja venäläisiä 48,9 prosenttia.


title: Mika Toivola

text: Mika Toivola (s. 6. maaliskuuta 1971 Helsinki) on suomalainen jääkiekkovalmentaja. Hän oli yksi SM-liigan kaikkien aikojen nuorimmista valmentajista siirryttyään Porin Ässien vastuuvalmentajaksi kaudella 2002–2003.


title: Mika Toivola

text: Hänen tavaramerkikseen Ässissä muodostuivat loistavat kausien aloitukset; huonoihin 1990-luvun lopun kausiin tottunut Ässä-joukkue johti Toivolan valmennuksessa useasti sarjaa alkukaudesta, mutta lopulta surkeat jaksot tiputtivat Ässät Toivolan kolmella ensimmäisellä kaudella sijoille 10–11.


title: Mika Toivola

text: Kausi 2005–2006 oli Toivolan ja Porin Ässien riemujuhlaa. Parjattu joukkue nousi valmennustiiminsä (Toivolan lisäksi Karri Kivi ja Pasi Kaukoranta) pelisuunnitelmien sekä huikean joukkuehengen avulla runkosarjassa viidennelle sijalle. Pudotuspeleissä vauhti ei hidastunut: Ässät kaatoi altavastaajana sekä Tapparan että Kärpät. Loppuottelussa Hämeenlinnan Pallokerho oli lopulta Ässiä vahvempi, mutta Toivola sai itselleen maineen altavastaajajoukkueen lähes mahdottomiin suorituksiin piiskaavana valmentajana. Kauden päätteeksi hänet palkittiin Suomen Jääkiekkoliiton ojentamalla Kalen Kannulla. Kalen kannu on Kalervo Kummolan lahjoittama erikoispalkinto, joka jaetaan jääkiekkovaikuttajalle merkittävän kiekkoteon johdosta Liiga-gaalassa.


title: Mika Toivola

text: Kaudesta 2006–2007 alkaen Mika Toivola valmensi kahden kauden ajan Ässien paikallisvastustajaa Rauman Lukkoa. Kaudella 2008–2009 Toivola ei valmentanut ollenkaan, mutta kaudeksi 2009–2010 hän siirtyi valmentamaan Lahden Pelicansia. Toivola sai kuitenkin potkut 24. lokakuuta 2010, kun Pelicans oli hävinnyt kuusi viimeisintä otteluaan, ja Pelicansin uudeksi päävalmentajaksi nimitettiin Pasi Räsänen. Marraskuussa 2010 Toivola nimettiin Ässien urheilujohtajaksi toukokuusta 2011 vuoden 2016 kevääseen


title: Carl Gustaf Armfelt

text: Nimi Carl Gustaf Armfelt voi viitata seuraaviin henkilöihin:


title: Grankulla IFK Fotboll

text: Grankulla IFK Fotboll (lyh. GrIFK) on vuonna 1925 perustetun kauniaislaisen urheiluseura Grankulla IFK:n jalkapallojaosto, jonka nykymuotoinen toiminta aloitettiin vuonna 1963. Seuran edustusjoukkue pelaa kaudella 2018 Suomen kolmanneksi korkeimmalla sarjatasolla Kakkosessa. Kaiken kaikkiaan seuralla on noin kaksikymmentä joukkuetta ja yli kuusisataa pelaajaa. Naisten edustusjoukkueen toiminta päättyi kauteen 1982.


title: Grankulla IFK Fotboll

text: Joukkueen kotipeliasuun kuuluvat vihreä paita, valkoiset housut ja vihreät sukat. Vieraspeliasuun vastaavasti valkoinen paita, vihreät housut ja valkoiset sukat.


title: Grankulla IFK Fotboll

text: Grankulla IFK oli pelannut jalkapalloa jo 1930- ja 40-luvuilla, mutta toiminta oli hiipunut nopeasti. 1950-luvulla Kauniaisiin valmistunut uusi nurmipäällysteinen keskuskenttä kuitenkin paransi huomattavasti lajin edellytyksiä, sillä aiemmin pelejä oltiin pelattu hiekkakentällä nykyisen kaupungintalon kohdalla. Myös ruotsinkielisen koulun oppilaskodilla oli pieni kenttä. Seuran nykymuotoisen jalkapallojaoston perustaja oli Karl-Erik Sundell, joka aloitti sen toiminnan keväällä 1963. Toinen perustamiseen suuresti vaikuttanut henkilö oli urheilukentän vahtimestari Pentti Timonen.


title: Grankulla IFK Fotboll

text: Toiminnan ensimmäisellä kaudella 1963 sarjoihin ilmoitettiin kaksi joukkuetta, A- ja D-juniorit. Pelipaidat lainattiin GrIFK:n jääkiekkojaostolta. Uusi edustusjoukkue pelasi ensimmäisen kautensa vuonna 1964. Se sijoittui Helsingin piirin alimmassa sarjassa, IV luokassa, yhdeksänneksi. Kaudella 1966 se lähti sarjaan kahdella joukkueella, jotta niistä toinen noustettaisiin sarjaa ylemmäksi, kuten myös tapahtui.


title: Grankulla IFK Fotboll

text: Suuri muuttoliike Kauniaisiin 1960-luvun puolivälissä laajensi GrIFK:n toimintaa voimakkaasti. Kaudella 1967 edustusjoukkueen lisäksi sarjoissa pelasi myös kolme eri juniorijoukkuetta, minkä lisäksi seuran oma nappulaliiga aloitettiin. Kausi oli kuitenkin edustusjoukkueelta mahdollisesti sen historian heikoin, sillä ”Grani” jäi sarjan viimeiseksi, ja putosi myös Suomen Cupissa heti ensimmäisellä kierroksella. Vuonna 1969 tapahtui suuria muutoksia, kun puheenjohtajaksi Karl-Erik Sundellin tilalle tuli Carl-Wilhelm Rosenlew, Ove H. Rehn ryhtyi joukkueenjohtajaksi ja Kurre Eklund pelaajavalmentajaksi. Kauden päätteeksi joukkue voitti sarjansa sekä seuran ensimmäisen piirin mestaruuden.


title: Grankulla IFK Fotboll

text: Seuraava sarjanousu tapahtui vuonna 1970. Joukkueeseen liittyivät entiset Mestaruussarja-pelaajat Leffe Mattson ja Ilkka Haila, joista Mattson myös valmensi joukkuetta. GrIFK voitti kakkosluokan piirimestaruuden sekä IV divisioonan karsintasarjan nousten ensimmäistä kertaa Palloliiton sarjoihin. Seuraavalla kaudella 1971 Grankulla IFK voitti IV divisioonan ja nousi Kolmoseen. Piirin loppuottelussa joukkue voitti espoolaisen Tapion Hongan, ja hävisi Suomen Cupissa pääsarjassa pelaavalle HJK:lle jatkoajalla. Seuran toiminta oli kehittynyt, ja sitä edusti piirin sarjoissa kaikkiaan yhdeksän joukkuetta. Kaudella 1972 GrIFK jatkoi lukuisten vahvistusten avulla nousuaan yltäen jo Kakkoseen. Kyseisen vuoden nousijajoukkue oli sekoitus kokemusta ja nuoruutta. Piirin mestaruuden voittivat sekä edustus- että reservijoukkue. Vuonna 1974, GrIFK:n pelatessa Kakkosessa, seuran reservipelaajat perustivat uuden seuran, Team Granin. Kauden 1975 päätteeksi selvästi heikentynyt Grankulla IFK putosi takaisin Kolmoseen. Samoihin aikoihin seuran naisjalkapalloilu otti ensiaskeliaan Elisabeth Rehnin johdolla. Visiitti Kolmosessa jäi kuitenkin yhden kauden mittaiseksi, sillä Kalle Strömin valmentama joukkue voitti sarjan, ja palasi Kakkoseen kauden 1976 päätteeksi. Muun muassa Ove H. Rehnin paluu joukkueenjohtajaksi oli merkittävä. Suomen Cupissa GrIFK hävisi vuoden 1971 tavoin HJK:lle jatkoajalla.


title: Grankulla IFK Fotboll

text: Kaudesta 1977 tuli historiallinen, sillä sen päätteeksi GrIFK nousi ensimmäistä kertaa Ykköseen. Ove Rehnin suhteilla joukkueen maalia vartioi viidessä viimeisessä ottelussa entinen Ruotsin maajoukkueen maalivahti Sven-Gunnar Larsson. Hän tuurasi polvensa loukannutta Jan Seliniä. Vuonna 1978 seuran kannattajat perustivat Grani Supporters’ Club -nimisen yhdistyksen, joka teki matkoja kaikkiin joukkueen vierasotteluihin. Kautta 1979 pidetään mahdollisesti jopa GrIFK:n kaikkien aikojen parhaana. Kalle Ström vietti välivuotta valmennuksesta, jolloin hänen paikkansa otti Martti Kuusela. Hänen valmentamanaan GrIFK ylsi Ykkösessä viidenneksi, ja siten SM-karsintasarjaan. Saman vuoden kesällä Kauniaisissa vieraili englantilainen liigaseura Leicester City, joka voitti pelin 1–0. Peliä oli seuraamassa ennätykselliset 1 512 katsojaa. Kausi 1979 oli myös viimeinen, jolla joukkuetta luotsasi Martti Kuusela hänen siirtyessä HJK:n valmentajaksi.


title: Grankulla IFK Fotboll

text: Kauden 1980 päätteeksi GrIFK putosi takaisin Kakkoseen, mutta palasi toiseksi korkeimmalle sarjatasolle heti kaudeksi 1982. Seura pelasi siellä aina vuoteen 1985 asti, jolloin tapahtui seuraava putoaminen sarjaporrasta alemmaksi. Visiitti Kakkosessa jäi tälläkin kertaa vain kauden mittaiseksi, sillä kokematon valmentajakaksikko Ari Tiittanen–Jan Selin nosti seuran jälleen Ykköseen kaudeksi 1987. GrIFK voitti itälohkon, ja maalivahti Petteri Korkala siirtyi kauden jälkeen hollantilaiseen ammattilaisseuraan Roda JC:hen. Ari Tiittanen jatkoi joukkueen valmentajana myös kaudella 1987, ja kyseinen kausi oli tuloksellisesti Grankulla IFK:n historian paras. Joukkue sijoittui Ykkösessä toiseksi päästen karsimaan paikasta Mestaruussarjaan. Siinä vastaan asettui Kemin Palloseura, joka oli kuitenkin kahdessa osaottelussa parempi yhteismaalein 7–2. Ensimmäistä osaottelua Kauniaisissa oli seuraamassa uusi ennätysyleisö, 1 866 katsojaa. Kaudella 1988 joukkue putosi Kakkoseen, kun Vantaan Pallo voitti sen Espoon Leppävaarassa pelatussa karsinnassa maalein 3–0. Valmentaja Tiittanen erotettiin kauden jälkeen. Myöskään seuran taloudellinen tilanne ei näyttänyt hyvältä. Uusi valmentaja Jyrki Maisonlahti onnistui kuitenkin nostamaan GrIFK:n takaisin Ykköseen heti kaudeksi 1990.


title: Grankulla IFK Fotboll

text: 1980- ja 90-lukujen vaihteessa seuran taloustilanne alkoi heikentyä, ja niinpä kaudeksi 1990 valmentajaksi valittiin Jyrki Maisonlahden tilalle hänen veljensä Jari. Ratkaisu ei kuitenkaan onnistunut, vaan GrIFK putosi Kakkoseen. Kauden aikana neljätoista maalia tehnyt Jari Vanhala siirtyi Veikkausliigaseura FF Jaron riveihin. Kaudella 1991 Grankulla IFK:n materiaali osoittautui kapeaksi, ja joukkue oli Kakkosen viimeinen säilyjä. Tiukka taloustilanne vaati kuitenkin lopulta veronsa. Junioreista ei enää noussut edustukseen riittävän kovatasoisia pelaajia, ja uusista hankinnoistakin valtaosa epäonnistui. Niinpä kauden 1992 täysin uudistunut joukkue ei onnistunut säilyttämään Kakkosen sarjapaikkaansa ja GrIFK palasi pitkästä aikaa Kolmoseen.


title: Grankulla IFK Fotboll

text: Uuden puheenjohtajan Jorma Halosen johdolla ryhdyttiin panostamaan niin seuran taloustilanteeseen kuin edustusjoukkueen toimintaankin. Kaudella 1994 joukkuetta tuli valmentamaan Timo Nousiainen, joka tunsi hyvin espoolaiset jalkapallopiirit, ja hän sai suhteillaan vahvistettua joukkuetta sen verran, että Grankulla IFK palasi Kakkoseen kaudeksi 1996.


title: Grankulla IFK Fotboll

text: Lähtökohdat kaudelle 1996 olivat huonot, sillä GrIFK asetettiin länsilohkoon, mikä merkitsi pitkiä pelimatkoja Pohjanmaalle, länsirannikolle ja Tampereen suunnalle. Myös seuran taloustilanne oli heikko, eikä vahvistuksiin siten juuri ollut varaa. Joukkue jäi lohkon viimeiseksi saavuttaen vain neljä voittoa. Putoamisen myötä pelaajakato paheni, joten seuran johto ilmoitti helmikuussa 1997 toistaiseksi lopettavansa edustusjoukkueen toiminnan.


title: Grankulla IFK Fotboll

text: Edustusjoukkueen lakkauttamisen jälkeen Team Grani jatkoi toimintaansa IV-divisioonassa ja nousi Kolmoseen kaudella 1998. Paikasta kuitenkin luovuttiin pelaajien korkeaan keski-ikään vedoten. Kun joukkue myös kaudella 1999 oli nousemassa, heräsi keskustelu GrIFK:n edustusjoukkueen paluusta. Team Grani suostui luovuttamaan sarjapaikkansa ja pelaajansa IFK:lle, joka aloitti toimintansa taloudellisesti puhtaalta pöydältä. Team Granin pelit jatkuivat kuudennessa divisioonassa.


title: Grankulla IFK Fotboll

text: Uuden edustusjoukkueen valmentajaksi tuli Robert Wahlstedt, joka palasi Kauniaisiin kymmenen vuoden tauon jälkeen. Joukkueeseen tekivät paluun myös FC Interistä kaikkien aikojen paras maalintekijä Jari Vanhala sekä entinen maajoukkuemaalivahti Jan-Mikael Holm. Muut pelaajat olivat pääasiassa Team Granin entistä miehistöä.


title: Grankulla IFK Fotboll

text: Neljä ensimmäistä kauttaan GrIFK vietti Kolmosessa, mutta vuonna 2004 se nousi Kakkoseen Niklas Grönholmin luotsaamana. Joukkue koostui lähinnä espoolaisista ja kauniaislaisista pelaajista. Kaudeksi 2005 valmentajaksi tuli Tony Elomaa. Joukkue selvisi putoamistaistelusta maalieron turvin. Kaudelle 2006 vaihtui jälleen valmentaja, kun Elomaan korvasi Ari Tiittanen, joka toi mukanaan positiivista julkisuutta. GrIFKin sijoitus Kakkosen kaudella 2006 oli yhdeksäs.


title: Grankulla IFK Fotboll

text: Kauden 2007 asetelmia paransi uusi tekonurmikenttä, joka asetettiin vanhan hiekkakentän päälle. Valmentajana aloitti Ari Tiittanen, mutta hän siirtyi kesken kauden HJK:hon. Tiittanen jatkoi kuitenkin kakkosvalmentajana Jan-Mikael Holmin ottaessa päävastuun. Pelaajisto pysyi pitkälti samana. Kauden päätteeksi GrIFK nousi Ykköseen.


title: Grankulla IFK Fotboll

text: Ykkösessä vietetyn kauden 2008 jälkeen GrIFK palasi Kakkoseen kausiksi 2009–2015. Kauden 2015 päätteeksi se nousi takaisin Ykköseen voittamalla nousukarsinnassa Klubi 04:n yhteismaalein 8–1. Ykkösen kaudella 2016 GrIFK sijoittui sarjassa kuudenneksi. Seuraavalla kaudella 2017 sijoitus oli yhdeksäs, ja GrIFK putosi Kakkoseen.


title: Carl Gustaf Armfelt (nuorempi)

text: Carl Gustaf Armfelt (nuorempi) (14. heinäkuuta 1724 – 5. tammikuuta 1792) oli Suomessa asunut kenraalimajuri, hallintomies ja vapaaherra, joka tunnetaan Liikkalan nootin allekirjoittajana ja Anjalan liiton johtomiehenä.


title: Carl Gustaf Armfelt (nuorempi)

text: Armfelt osallistui hattujen sotaan ja Pommerin sotaan. Lisäksi hän oli 1740- ja 1750-luvulla Ranskan armeijan palveluksessa. Armfelt nimitettiin 1780 Uudenmaan jalkaväkirykmentin päälliköksi. Vuonna 1787 hänet ylennettiin kenraalimajuriksi ja nimitettiin Uudenmaan ja Hämeen läänin maaherraksi. alkuvaiheessa hän oli Kaakkois-Suomessa operoineen armeijan päällikkö. Hänet houkuteltiin mukaan Anjalan liittoon ja hän oli Liikkalan nootin ensimmäinen allekirjoittaja, koska oli allekirjoittajista sotilasarvoltaan korkein. Armfelt tuomittiin kuolemaan Anjalan liittoon osallistumisesta, mutta rangaistus muutettiin elinkautiseksi vankeudeksi. Hän kuoli vankina Malmön linnassa vuonna 1792.


title: Carl Gustaf Armfelt (nuorempi)

text: Armfelt oli Carl Gustaf Armfelt vanhemman pojanpoika ja Gustaf Mauritz Armfeltin setä.


title: Mosco Carner

text: Mosco Carner (s. 1904 Wien, Itävalta – k. 4. elokuuta 1985) oli Giacomo Puccinin tuotantoon erikoistunut musiikkitieteilijä ja kirjailija. Carner syntyi Wienissä ja sai koulutuksensa Wienin yliopistossa ja konservatoriossa. Valömistuttuaan hän toimi kapellimestarina Danzigissa ja Lontoossa. Carnerin vuonna 1958 julkaisemaa teosta "Puccini: A Critical Biography" pidetään alansa merkkipaaluna. Carner myös käänsi Puccinin kirjeet englanniksi ja kirjoitti teoksen "Alban Berg: the Man and His Work".


title: Uinnin lyhyen radan Euroopan-mestaruuskilpailut 2005

text: Uinnin lyhyen radan Euroopan-mestaruuskilpailut järjestettiin vuonna 2005 yhdeksännen kerran. Kilpailut pidettiin Italian Triestessä 8.–11. joulukuuta. Kilpailujen järjestäjänä toimi Euroopan uimaliitto LEN.


text: Isäntämaa


title: Miikka Männikkö

text: Miikka Männikkö (s. 27. maaliskuuta 1979 Tampere) on suomalainen uransa lopettanut jääkiekkoilija, joka edusti viimeksi Vaasan Sportia kaudella 2015–2016.


title: Miikka Männikkö

text: Männikkö on Tapparan kasvatti. Hän pelasi ensimmäiset miesten pelinsä I-divisioonassa KooVeessä 1996–1997. Seuraavalla kaudella Männikkö pelasi loistavasti samassa sarjassa pelaavassa Diskoksessa. Hän pelasikin ensimmäisen SM-liigaottelunsa Tapparassa kaudella 1998–1999. Tapparassa Männikkö pelasi viisi ottelua, kunnes vuokrattiin loppukaudeksi JYPiin. Seuraavan kauden Männikkö aloitti jälleen Tapparassa, mutta loppukaudesta hänet vuokrattiin Bluesiin.


title: Miikka Männikkö

text: Kauden 2000–2001 Männikkö pelasi Mestiksessä KJT:ssa. Seuraavaksi kaudeksi hän siirtyi Jukureihin, jossa hän oli voittamassa Mestiksen mestaruutta. Männikkö ei saanut kaudesta 2002–2003 tarjouksia SM-liigasta, joten hän suuntasi Ruotsin Allsvenskaniin, jossa pelasi kolme kautta. Ensin kaksi kautta IK Nyköpingissä ja sitten kausi Växjö Lakersissä.


title: Miikka Männikkö

text: Suomeen Männikkö palasi kaudeksi 2005–2006, kun hän teki sopimuksen JYPin kanssa. JYPissä Männikkö pelasi kaksi kautta, ja kausi 2006–2007 oli Männikön läpimurtokausi liigatasolla. Hän teki kauden jälkeen kaksivuotisen sopimuksen Ilveksen kanssa.


title: Miikka Männikkö

text: Ilveksessä Männikkö pelasi kaksi kautta, ja jälkimmäisellä kaudellaan (2008–2009) hän oli Ilveksen eniten pisteitä tehnyt pelaaja. Männikkö teki 55 ottelussa 45 pistettä. Männikkö teki kahden vuoden sopimuksen HPK:n kanssa keväällä 2009. Hän voitti keväällä 2010 SM-hopeaa. Männikkö pelasi lopulta HPK:ssa kaksi kautta, ja keväällä 2011 hän teki kaksivuotisen sopimuksen kasvattajaseuransa Tapparan kanssa. Männikkö pelasi kaudella 2012–13 vain kolme ottelua Tapparan riveissä, kunnes hän siirtyi loppukauden mittaisella sopimuksella Pelicansiin täydentämään lahtelaisjoukkueen hyökkäystä. Keväällä Pelicans tiedotti tehneensä Männikön kanssa yhden vuoden jatkon. Kesken kauden Männikkö siirtyi Tampereelle Ilvekseen.


title: Miikka Männikkö

text: Männikkö aloitti kauden 2014-2015 Mestiksessä Lempäälän Kisassa. Hän lähti Lekistä joulukuun alussa joukkueen tehokkaimpana pelaajana loukkaantumisista kärsineeseen Itävaltalaiseen Graz 99ersiin. Männikkö pelasi Itävallassa vain kuukauden ajan, jonka jälkeen palasi Suomeen Mestis-joukkue Mikkelin Jukureihin yhdessä Sportista tulleen Mika Kujanpään kanssa.


title: Miikka Männikkö

text: Männikkö pelasi kahdet juniorikisat. 18-vuotiaiden EM-kilpailuissa 1997 Männikkö oli mukana voittamassa Suomelle kultaa. Vuonna 1999 Männikkö edusti Suomea nuorten MM-kilpailuissa.


title: Miikka Männikkö

text: Ensiesiintymisen Suomen edustusjoukkueessa Männikkö teki joulukuussa 2005. Päävalmentaja Erkka Westerlund valitsi Männikön korvaamaan loukkaantuneita pelaajia Euro Hockey Tourin Venäjän-turnaukseen.


title: Miikka Männikkö

text: Männikön vahvuuksiksi on luokiteltu kova ja tarkka laukaus, sekä sulava liikkuminen. Männikkö kontrolloi kiekkoa hienosti ja myös vaikeista saa yleensä aikaiseksi haluamansa ratkaisun. Pienen kokonsa vuoksi Männikkö ei ole parhaimmillaan kaksinkamppailuissa, mutta ei silti pelkää kontakteja. Männikön heikkouksiksi on luokiteltu mm. epätasainen suorittaminen, yleensä hyvä vire ei pysy yllä koko kautta. Mutta useimmiten Männikkö parantaa peliä loppua kohden eli tikissä mahdollisissa playoffeissa.


title: Dietyyliftalaatti

text: Dietyyliftalaatti on orgaaninen yhdiste (ftalaatti), joka on huoneenlämmössä (20 °C) olomuodoltaan väritöntä öljymäistä nestettä. Sen kemiallinen kaava on CHO ja rakennekaava on CH(COOCH). Dietyyliftalaatistä käytetään myös nimityksiä "1,2-bentseenidikarboksyylihappodietyyliesteri" ja "DEP".


title: Dietyyliftalaatti

text: Dietyyliftalaatin moolimassa on 222,3 g/mol, sulamispiste -67 – -44 °C, kiehumispiste 295 °C, suhteellinen tiheys 1,1 g/cm (vesi = 1,0 g/cm), leimahduspiste 117 °C c.c., itsesyttymislämpötila 457 °C ja CAS-numero 84-66-2. Dietyyliftalaatti ei liukene veteen 25 °C:n lämpötilassa.


title: Dietyyliftalaatti

text: Dietyyliftalaatti hajoaa kuumentuessaan tai palaessaan, jolloin muodostuu myrkyllisiä höyryjä ja kaasuja esimerkiksi ftaalianhydridiä (CHO).


title: Dietyyliftalaatti

text: Dietyyliftalaattia valmistetaan teollisesti ftaalianhydridin ja etanolin reagoidessa keskenään väkevöidyn rikkihapon toimiessa katalyyttinä.


title: Luisa Martín

text: Luisa Martín (s. 23. helmikuuta 1960) on espanjalainen näyttelijä. Martín syntyi Madridissa, jossa hän aloitti opiskelun teatterikoulussa. Hän on näytellyt paljon teatterissa. Televisiosta hänet tunnetaan parhaiten "Perhelääkäri"-sarjasta.


title: Euroopan laajuiset verkot

text: Euroopan laajuiset verkot (TEN-verkot, engl. "Trans-European networks") on Euroopan unionin kattava pääliikenneverkosto, jonka tarkoituksena on yhdistää EU-jäsenmaat toisiinsa mahdollistaen sisämarkkinat ja sosiaalisen yhtenäisyyden. Käsite luotiin Maastrichtin sopimuksen artikloilla 154–156 vuonna 1992 ja se on osa yhteisten sisämarkkinoiden kehitystä. Ilman toimivaa liikenneverkkoa ei tavaroiden, palveluiden, ihmisten ja rahan vapaa liikkuvuus olisi mahdollista.


title: Euroopan laajuiset verkot

text: Sopimuksessa määriteltiin kolme verkon osa-aluetta:


Laki lapsipornografian levittämisen estotoimista (, ) on 17. marraskuuta 2006 Suomen eduskunnan hyväksymä laki (1068/2006 vp.), joka on tarkoitettu rajoittamaan lapsipornon saatavuutta rajoittamalla Internet-liikennettä teknisesti käyttämällä salaisia sulkulistoja. Lain mukaan internet-operaattorit voivat halutessaan estää asiakkaidensa pääsyn lapsipornoa sisältäville sivustoille. Osa suomalaisista operaattoreista on ilmoittanut noudattavansa suositusta.


title: Laki lapsipornografian levittämisen estotoimista

text:
Laki tuli voimaan 1.1. 2007 ja ensimmäiset operaattorit alkoivat estää asiakkaitaan pääsemästä määrätyille sivustoille vuoden 2008 alussa.
Erään Internetissä levitetyn nimettömän arvion perusteella sulkulistan 1 047 verkkosivustosta vain yhdeksän sisältää varmasti lapsipornoa ja 2–3 %:ssa sivustoista se on mahdollista. Poliisi olisi siis tämän mukaan tehnyt subjektiivisia rajanvetoja kielletystä materiaalista.


title: Dicken

text: Dicken (Drumsö Idrottskamrater Dicken rf.) on helsinkiläinen vuonna 1933 perustettu käsipalloseura, jonka edustusjoukkueet pelaavat miesten SM-liigassa sekä naisten SM-sarjassa.


title: Dicken

text: Seuran perustivat vuonna 1933 jalkapalloilijat, jotka myös harrastivat myös nyrkkeilyä. Seuran alkuperäinen nimi Drumsö Idrottskamrater r.f. rekisteröitiin 28. maaliskuuta 1938. Vuonna 1983 nimi muutettiin muotoon Drumsö Idrottskamrater Dicken r.f.


title: Dicken

text: Seura aloitti toimintansa jalkapallo- ja jääpallojoukkueilla, mutta myöhemmin lajivalikoimaan otettiin mukaan myös hiihto, suunnistus ja yleisurheilu. Käsipallo otettiin mukaan vuonna 1946, ja ottelut pelattiin muun muassa Gloriahallissa sekä Tennispalatsissa. Vähäisen kiinnostuksen vuoksi seuran käsipallotoiminta ehdittiin kertaalleen lopettaa. Vuonna 1961 se kuitenkin palasi mukaan seuran lajivalikoimaan, ja nykyään Dicken on Helsingin johtavia käsipalloseuroja.


title: Dicken

text:
Dickenin kenttäpelaajat pelaavat kotiottelut punaisessa paidassa, joka jonain vuosina on ollut koristeltu valkoisilla yksityiskohdilla, ja sinisissä sortseissa. Vierasottelut pelataan sinisessä paidassa ja sinisissä sortseissa.
Maalivahdit pelaavat kotiottelut valkoisessa paidassa ja vierasottelut neonkeltaisessa.


title: Pavlodarin alue

text: Pavlodarin alue (, ) on hallinnollinen alue Kazakstanin pohjoisosassa. Alue rajoittuu pohjoisessa ja koillisessa Venäjään, kaakossa Itä-Kazakstanin alueeseen, etelässä Karagandan alueeseen ja lännessä Aqmolan sekä Pohjois-Kazakstanin alueisiin. Ertisjoki virtaa alueen läpi.


title: Pavlodarin alue

text: Alueella on arviolta 758 595 asukasta (vuonna 2016) ja sen pinta-ala on 124 800 neliökilometriä. Hallinnollisesti alue jakautuu kymmeneen piiriin ja kolmeen kaupunkialueeseen. Kaupungit ovat Pavlodar, Ekibastuz ja Aqsw. Vuoden 2007 tietojen mukaan alueen väestöstä 44,7 prosenttia on kazakkeja ja 39,2 prosenttia venäläisiä.


title: Ray Wilson

text: Ramon ”Ray” Wilson MBE (17. joulukuuta 1934 Shirebrook, Derbyshire, Englanti – 15. toukokuuta 2018) oli englantilainen jalkapalloilija, pelipaikaltaan vasen puolustaja.


title: Ray Wilson

text: Wilson aloitti uransa Huddersfieldissä, jossa debytoi vuonna 1955 ottelussa Manchester Unitedia vastaan. Kahden kauden aikana hän oli noussut jo joukkueen ykkösvaihtoehdoksi vasemman puolustajan paikalle.


title: Ray Wilson

text: Huhtikuussa 1960 Wilson pelasi ensimmäisen maaottelunsa Englannin maajoukkueessa 1–1-tasapeliin päättyneessä ottelussa Skotlantia vastaan. Hänet valittiin myös vuoden 1962 MM-kisoihin Chileen. Kisoissa hän pelasi kaikki alkulohkon ottelut ja puolivälierätappio-ottelun Brasiliaa vastaan. Alf Ramseyn tultua valmentamaan Englantia Wilson pystyi pitämään paikkansa maajoukkueessa.


title: Ray Wilson

text: Tämä muuttui hetkeksi kun Wilson vuonna 1964 jätti Huddersfieldin ja liittyi Evertonin riveihin. Wilson loukkaantui heti ensimmäisessä Evertonin ottelussaan ja joutui olemaan poissa pelikentiltä suurimman osan kaudesta. Vuoden 1966 MM-kisojen karsintapeleissäkään Wilsonia ei juuri nähty, koska karsintalohko oli suhteellisen helppo ja valmentaja Ramsey halusi kokeilla eri vaihtoehtoja vasemman puolustajan paikalle. Evertonissa Wilson oli mukana voittamassa FA Cupia.


title: Ray Wilson

text: Everton lähti FA Cupin loppuotteluun Sheffield Wednesdayta vastaan selvänä ennakkosuosikkina. Ottelu lähti kuitenkin Wilsonin kannalta ikävästi käyntiin, kun Sheffieldin keskikenttäpelaajan Jim McCalliogin ottelun neljännellä minuutilla laukoma volley muutti suuntaa Wilsonista ja meni maaliin. Maali merkittiin Wilsonin omaksi. Wednesday ehti mennä jo 2–0-johtoon, ennen kuin Everton voitti ottelun sensaatiomaisesti 3–2.


title: Ray Wilson

text: Myöhemmin samana vuonna Englannissa pidetyissä MM-kisoissa Englanti sai alkulohkossaan vastaansa Uruguayn, Meksikon ja Ranskan. Ainoastaan neljä maalia alkulohkon peleissä tehnyt isäntämaa voitti lohkonsa päästämättä maaliakaan. Puolivälierissä Englanti voitti Argentiinan 1–0 ja välierissä Portugalin 2–1. Loppuottelussa Englanti kohtasi Saksan. Englanti voitti jatkoajalle venyneen kamppailun numeroin 4–2. 32-vuotias Wilson oli MM-kultajoukkueen vanhin pelaaja.


title: Ray Wilson

text: Wilson valittiin maajoukkueeseen vielä karsintoihin vuoden 1968 Euroopanmestaruuskisoihin. Viimeisen uransa 63 maaottelusta Wilson pelasi Neuvostoliittoa vastaan. Jos vuosi 1966 oli Wilsonin uran menestyksekkäin, niin 1968 oli yksi huonoimmista. Polvivamma piti hänet sivussa pelikentiltä ja FA Cupin loppuottelussakin West Bromwich Albion voitti suurena ennakkosuosikkina peliin lähteneen Evertonin Jeff Astlen jatkoaikamaalilla.


title: Ray Wilson

text: Vuonna 1969 Wilson siirtyi Oldhamiin, jossa hän pelasi vuoteen 1971 saakka, jolloin lopetti pelaajauransa.


title: Ray Wilson

text: Vuoden 1966 MM-joukkueessa pelanneet Wilson, Roger Hunt, George Cohen, Nobby Stiles ja Alan Ball kutsuttiin vuonna 2000 Brittiläisen ritarikunnan jäseniksi jalkapalloilun hyväksi tekemänsä työn vuoksi.


title: The Mantle

text: The Mantle on yhdysvaltalaisen metalliyhtyeen Agallochin toinen studioalbumi. Verrattuna yhtyeen aikaisempaan tuotantoon on The Mantle painottunut enemmän akustiseen musiikkiin, ja siinä on enemmän post-rockin vaikutteita. Levystä julkaistiin vuonna 2005 rajoitettu vinyylipainos erilaisella kansikuvalla.


title: Turpahihna

text: Turpahihna (myös kuonohihna tai epämuodollisesti turparemmi) on hevosilla käytettävien suitsien osa, joka sovitetaan hevosen kuonon ympärille kuolaimen ylä- tai alapuolelle (eli suupielestä hevosen silmiin päin tai suupielen ja sierainten väliin). Turpahihnan tehtävänä on estää hevosta aukomasta suutaan liikaa ja siten helpottaa hevosen ohjaamista. Täysin välttämätön varuste turpahihna ei kuitenkaan ole, ja varsinkin lännensuitsista se usein puuttuu. Usein turpahihnaa käytetään liian tiukalla, sen ei ole tarkoitus pitää hevosen suuta kiinni, vaan estää sitä avaamasta suutaan liikaa.


title: Turpahihna

text: Turpahihna on usein suitsien muista osista lähes irrallaan eli sillä on oma ohut hevosen korvien takaa kiertävä hihnansa, joka pujotetaan otsahihnan päissä olevien lenkkien läpi. Tällainen turpahihna on helppo irrottaa suitsista ja jättää kokonaan pois tai vaihtaa toisenlaiseen. Joissakin suitsityypeissä turpahihna kuitenkin kiinnittyy samoihin poskihihnoihin kuin kuolain ja on siis kiinteä osa suitsia. Turpahihnan kireys ja niskalenkin pituus ovat säädettävissä soljilla.


title: Turpahihna

text: Englantilainen turpahihna (myös "tavallinen turpahihna") on yleisin ratsusuitsien turpahihnatyyppi: leveä hihna, joka kulkee hevosen kuonon ympäri kuolaimen yläpuolelta. Siihen voidaan kiinnittää kuonon päällä nahkalenkillä ohuempi kuolaimen alta kulkeva alaturpahihna, jolloin yleensä puhutaan kaksoisturpahihnasta tai "aachen-turpahihnasta". Alaturpahihna tehostaa hevosen suun kiinni pitämistä sekä pitää kuolaimen vakaammin paikallaan. Kankisuitsien kanssa käytetään aina englantilaista turpahihnaa ilman alaturpahihnaa.


title: Turpahihna

text: Englantilainen turpahihna on etenkin kouluratsastuksessa nykyisin usein pullback-turpahihna eli helppo tietynlaisen mekanismin avulla kiinnittää niin tiukalle, että hevosen on vaikea aukoa suutaan. Tiukka turpahihna kuitenkin myös estää hevosta rentouttamasta alaleukaansa ja saattaa puristaa sen posket kivuliaasti hampaita vasten. Pullback-turpahihnassa voi olla myös alaturpahihna.


title: Turpahihna

text: Englantilainen turpahihna on ainut turpahihnatyyppi, jota voi käyttää kiinteän martingaalin kanssa. Muut turpahihnat välittävät martingaalin aiheuttamat nykäisyt kuonolla alemmas ja voivat jopa murtaa kuonopiin. Eri periaatteella toimivan juoksevan martingaalin kanssa voi käyttää muunkinlaisia turpahihnoja.


title: Turpahihna

text: Hannoverilaisen turpahihnan eli remonttiturpahihnan näkee usein vanhoissa ratsastuskuvissa sekä nykyisin shetlanninponeilla. Se kulkee kuolaimen alapuolelta, noin kolme sormenleveyttä sierainten yläpuolelta. Se on hieman englantilaista turpahihnaa vahvempi vaikutukseltaan ja lisäksi rajoittaa jonkin verran hengitysteiden (sierainten) toimintaa, minkä vuoksi sitä ei pidä käyttää esimerkiksi maastoesteratsastuksessa tai muuten reippaasti laukattaessa tai kovassa rasituksessa. Väärälle kohdalle tai liian tiukalle asetettu hannoverilainen turpahihna vooi vahingoittaa vakavasti hevosen turvan pehmytkudosta.


title: Turpahihna

text: Nuorten ja muuten ratsukoulutuksen alkuvaiheessa olevien hevosten (eli vanhahtavasti "remonttien") kanssa hannoverilaisesta turpahihnasta saattaa olla apua, jos hevonen nostaa helposti kielensä kuolaimen päälle väistääkseen kuolaimen vaikutusta. Tällöin kuolain voidaan nostaa hieman normaalia ylemmäs ja sulkea suu hannoverilaisella turpahihnalla, jolloin hevonen ei voi siirtää kieltään kuolaimen päälle. Hannoverilaista kuonohihnaa saatetaan myös käyttää koulutuksen alkuvaiheessa tällaisten tapojen syntymisen estämiseksi alun alkaenkin. Turpahihna estää hevosta avaamasta suutaan, mutta se ei purista hevosen takahampaita yhteen, kuten meksikolainen turpahihna.